# หน้าปก [Cover]

**ระบบโลกใหม่ของพระบาฮาอุลลาห์**

(ระบบบริหารบาไฮ)

****

**The New World Order of Bahá’u’lláh**

(Bahá’í Administration)]

**ศาสนาบาไฮ**

Bahá'í Faith

# ระบบโลกใหม่ของพระบาฮาอุลลาห์ (ระบบบริหารบาไฮ) The New World Order of Bahá’u’lláh (Bahá’í Administration)

# สารบัญ [Table of Contents]

[**หน้าปก** [Cover] 1](#_Toc496096342)

[**สารบัญ** [Table of Contents] 2](#_Toc496096343)

[**1. ระบบโลกที่จะพัฒนาขึ้นมาเป็นอารยธรรมแห่งสหัสวรรษใหม่** [The World Order to evolve into Civilization of the New Millennium] 3](#_Toc496096344)

[**2. ความสัมพันธ์ระหว่างผู้ปกครองและประชาชนในระบบสังคมของพระบาฮาอุลลาห์** [Relationship Between Rulers and Peoples in Bahá’u’lláh’s Social System] 10](#_Toc496096345)

[**3. ระบบบริหารบาไฮบริหารด้วยความรัก** [Bahá’í Administration Operates with Love] 19](#_Toc496096346)

[**4. การเลือกตั้งของบาไฮ** [Bahá’í Elections] 21](#_Toc496096347)

[**5. ไม่พัวพันกับการเมือง** [Non-Involvement in Partisan Politics] 26](#_Toc496096348)

[**6. การตายอันเจ็บปวดของระบบเก่าและการคลอดอันเจ็บปวดของระบบใหม่** [The Death Pang of the Old Order and the Birth Pang of the New Order] 32](#_Toc496096349)

[เว็บไซต์อย่างเป็นทางการ  
ของชุมชนบาไฮประเทศไทย](http://www.bahai.or.th/)

[International Bahá’í Website  
in English and other languages](http://www.bahai.org/)

ฉบับแปลอย่างไม่เป็นทางการ (ตุลาคม 2560)

[Provisional Translation (October 2017)]

**ศาสนาบาไฮ**

[Bahá'í Faith]

## 1. **ระบบโลกที่จะพัฒนาขึ้นมาเป็นอารยธรรมแห่งสหัสวรรษใหม่** [The World Order to evolve into Civilization of the New Millennium]

*เมื่อมองดูโลกรอบๆ เราอดไม่ได้ที่จะสังเกตเห็นหลักฐานนานัปการของความปั่นป่วนทุกแห่งหนในทุกทวีปของโลก และในทุกส่วนของชีวิตมนุษย์ ไม่ว่าศาสนา สังคม เศรษฐกิจหรือการเมือง ซึ่งกำลังชำระล้างและจัดรูปมนุษยชาติใหม่ในความคาดหมายถึงวันที่ความเป็นทั้งหมดเดียวกันของมนุษยชาติจะได้รับการยอมรับ และเอกภาพของมนุษยชาติจะได้รับการสถาปนา อย่างไรก็ตามสองกระบวนการที่แยกกันได้ชัด ซึ่งต่างก็กำลังเคลื่อนไปในหนทางของตนเองด้วยกำลังขับที่เร่งขึ้น เพื่อพาพลังอำนาจที่กำลังการเปลี่ยนแปลงโฉมหน้าของโลกไปสู่จุดสูงสุด กระบวนการแรกโดยเนื้อแท้เป็นการรวมตัว ขณะที่กระบวนการที่สองโดยมูลฐานเป็นการแตกออก กระบวนการแรกขณะที่พัฒนาอยู่ตลอด คลี่ระบบหนึ่งออกมาซึ่งน่าจะใช้เป็นแบบแผนของการปกครองโลก ซึ่งโลกที่เสียระเบียบอย่างแปลกประหลาดกำลังคืบหน้าไปสู่อย่างต่อเนื่อง ทว่ากระบวนการหลังขณะที่อิทธิพลสลายตัวของตนกินลึกลงไป มีแนวโน้มจะทลายอุปสรรคของความพ้นสมัยที่หาทางปิดกั้นความก้าวหน้าของมนุษยชาติไปสู่เป้าหมายที่ลิขิตไว้ กระบวนการสร้างสรรค์ที่สัมพันธ์กับศาสนาของพระบาฮาอุลลาห์ที่พึ่งเริ่ม และเป็นการประกาศการใกล้มาถึงของระบบโลกใหม่ที่ศาสนานั้นต้องสถาปนาอีกไม่นาน พลังทำลายล้างซึ่งเป็นลักษณะพิเศษของอีกกระบวนการ ควรถือว่าสัมพันธ์อย่างใกล้ชิดกับอารยธรรมที่ไม่ตอบความคาดหวังของยุคใหม่ และกำลังตกอยู่ในความวุ่นวายและเสื่อมถอยเป็นผลตามมา [[1]](#footnote-1)*

ท่านโชกิ เอฟเฟนดิ

*“หลักฐานนานัปการของความปั่นป่วนทุกแห่งหนในทุกทวีปของโลก”* ที่ท่านโชกิ เอฟเฟนดิให้ข้อสังเกตไว้ตั้งแต่ปี พ.ศ. 2479 (ค.ศ. 1936) ตามที่พรรณนาไว้ข้างบนนี้ มาปัจจุบันนี้ได้ทวีขึ้นทั้งจำนวนและความรุนแรงอย่างปฏิเสธไม่ได้ ยิ่งไปกว่านั้นท่านศาสนภิบาลยังเล็งเห็นไกลออกไปอีกว่า ปรากฏการณ์ดังกล่าวเป็นพลังทำลายล้างอารยธรรมที่ไม่ตอบความคาดหวังของยุคใหม่ ซึ่งปรากฏชัดเจนขึ้นทุกทีจากวิกฤติการณ์ต่างๆ ของโลกเวลานี้ อย่างไรก็ตามที่คู่ขนานกันไปกับกระบวนการทำลายล้างอารยธรรมนี้ที่ประชาชนส่วนใหญ่ไม่ทันสังเกตเห็นคือ *“กระบวนการสร้างสรรค์ที่สัมพันธ์กับศาสนาของพระบาฮาอุลลาห์ ”* ซึ่ง “*ขณะที่พัฒนาอยู่ตลอด คลี่ระบบหนึ่งออกมาซึ่งน่าจะใช้เป็นแบบแผนของการปกครองโลก” “ระบบ”* ที่ท่านโชกิ เอฟเฟนดิหมายถึงนั้นคือระบบบริหารบาไฮ ซึ่งท่านในฐานะศาสนภิบาลผู้ได้รับการประสาทอำนาจสวรรค์ และมอบหมายหน้าที่ให้ชี้แนะและกำกับชุมชนบาไฮให้พัฒนาขึ้นมาเป็นระบบโลกใหม่ของพระบาฮาอุลลาห์ เพื่อจะนำพามนุษยชาติไปสู่อารยธรรมแห่งยุคโลกาภิวัฒน์ ซึ่งจะแตกต่างอย่างสุดจินตนาการจากอารยธรรมในยุคศาสนาทั้งหลายในอดีตนับพันๆ ปีก่อน ที่ทวีปทั้งหลายแบ่งแยกจากกันไกล แม้ในหมู่ชนชาติในทวีปเดียวกัน การสมาคมและแลกเปลี่ยนความคิดแทบจะเป็นไปไม่ได้ หากปราศจากระบบบริหารบาไฮ หลักธรรมคำสอนทั้งหมดของพระบาฮาอุลลาห์จะไม่สามารถมีอิทธิพลต่อมนุษยชาติได้ยั่งยืนพอ ที่จะบรรลุวัตถุประสงค์ของการนำพามนุษยชาติไปสู่การก่อตั้งอารยธรรมแห่งสหัสวรรษใหม่ :

*ระบบบริหารคือระบบสังคมของพระบาฮาอุลลาห์ หากปราศจากระบบบริหาร หลักธรรมทั้งหมดของศาสนาจะไม่บรรลุวัตถุประสงค์ [[2]](#footnote-2)*

ท่านโชกิ เอฟเฟนดิ

*พระวิญญาณที่พระบาฮาอุลลาห์หายใจมาบนโลก...จะไม่สามารถซึมซาบหรือมีอิทธิพลต่อมนุษยชาติได้ยั่งยืน นอกจากและจนกว่าจะก่อร่างขึ้นมาเป็นระบบที่เห็นได้ชัด ซึ่งจะแสดงพระนามของพระองค์ สัมพันธ์ตนเองอย่างแนบแน่นกับหลักธรรมทั้งหลายของพระองค์ และทำหน้าที่ตรงตามกฎทั้งหลายของพระองค์ [[3]](#footnote-3)*

ท่านโชกิ เอฟเฟนดิ

*มิตรสหายทั้งหลายต้องไม่เข้าใจระบบบริหารบาไฮผิดว่าเป็นสิ่งที่สิ้นสุดในตัวเอง ระบบบริหารเป็นเพียงเครื่องมือของจิตวิญญาณของศาสนา บาไฮเป็นศาสนาที่พระผู้เป็นเจ้าเปิดเผยต่อมนุษยชาติโดยรวมทั้งทั้งหมด ถูกออกแบบไว้ให้เป็นประโยชน์แก่มวลมนุษยชาติ และหนทางเดียวที่ระบบบริหารนี้จะทำสิ่งนี้ได้คือการปฏิรูปชีวิตชุมชนของมนุษยชาติ อีกทั้งหาทางฟื้นชีวิตของบุคคล ระบบบริหารบาไฮเป็นเพียงเริ่มต้นของการจัดรูปสิ่งที่จะเป็นชีวิตทางสังคมและกฎของการดำเนินชีวิตของชุมชนในอนาคต ตราบจนบัดนี้ศาสนิกชนทั้งหลายเพียงกำลังเริ่มต้นทำความเข้าใจและฝึกปฏิบัติให้เหมาะสม ดังนั้นเราต้องมีความอดทนถ้าการปฏิบัติงานของระบบนี้บางครั้งดูเหมือนน่าขัดเขินและเคร่งครัดอยู่บ้าง เป็นเพราะว่าเรากำลังเรียนรู้บางสิ่งที่ยากมากแต่น่าพิศวงยิ่ง คือการดำเนินชีวิตร่วมกันเป็นชุมชนบาไฮตามคำสอนอันรุ่งโรจน์ [[4]](#footnote-4)*

ท่านโชกิ เอฟเฟนดิ

แม้ว่าระบบสังคม เศรษฐกิจ การปกครองและระบบศาสนาที่เป็นมาในอดีต จะเคยมีประโยชน์และช่วยให้อารยธรรมก้าวหน้ามาได้ระดับหนึ่ง แต่มาในยุคโลกาภิวัฒน์นี้ไม่เพียงพอสำหรับการก้าวไปสู่อารยธรรมแห่งสหัสวรรษใหม่ของโลกที่ซับซ้อนกว่าในอดีตสุดคณนา เค้าลางของปัญหานี้พระบาฮาอุลลาห์ทรงลิขิตไว้ตั้งแต่ปลายคริสต์ศตวรรษที่สิบเก้า และต่อมาในปี พ.ศ. 2479 (ค.ศ. 1936) ท่านโชกิ เอฟเฟนดิ ได้สาธยายเพิ่มเติมเกี่ยวกับวิกฤติการณ์ที่เป็นผลตามมาจากระบบที่บกพร่องดังกล่าว :

*อนิจจา สายลมแห่งความสิ้นหวังกำลังพัดมาจากทุกทิศทาง และการต่อสู้ที่แบ่งแยกและทรมานมนุษยชาติกำลังทวีขึ้นทุกวัน เค้าลางของความอลหม่านและความวุ่นวายที่ใกล้จะเกิดขึ้น เป็นที่สังเกตเห็นได้ในปัจจุบัน เนื่องด้วยระบบที่มีอยู่ทั่วไปดูเหมือนบกพร่องอย่างน่าเศร้า [[5]](#footnote-5)*

พระบาอาอุลลาห์

*ด้วยถูกกลุ้มรุมรอบด้านโดยหลักฐานที่พอกพูนของความเสื่อมสลาย ความอลหม่านและความล้มละลาย บุรุษและสตรีที่จริงจังจากเกือบทุกอาชีพกำลังเริ่มสงสัยว่า สังคมอย่างที่จัดระบบไว้ในเวลานี้จะสามารถหรือไม่ที่จะพ้นขึ้นมาจากตมที่ตนกำลังจมลึกลงไปทุกที ทุกๆ ระบบที่ขาดการประสานสามัคคีมนุษยชาติได้รับการทดลอง ลองซ้ำแล้วซ้ำอีก และพบว่าบกพร่อง สงครามครั้งแล้วครั้งเล่าได้ต่อสู้กัน การประชุมหารือนับครั้งไม่ถ้วนได้จัดขึ้นและปรึกษากัน สนธิสัญญา ข้อตกลงและปฏิญญาต่างๆ ได้นำมาเจรจา สรุปและทบทวนแก้ไขอย่างละเอียดถี่ถ้วน ระบบต่างๆ ของการปกครองถูกนำมาทดสอบด้วยความอดทน หล่อแบบใหม่และนำมาใช้แทนอยู่เรื่อย แผนการบูรณะเศรษฐกิจทั้งหลายได้คิดขึ้นมาอย่างรอบคอบและดำเนินการอย่างระมัดระวัง และกระนั้นวิกฤติตามมาด้วยวิกฤติ โลกที่ไม่มั่นคงและเต็มไปด้วยอันตรายกำลังเสื่อมถอยด้วยความรวดเร็วที่เร่งขึ้นอย่างได้สัดส่วนกัน หุบเหวกำลังเปิดกว้างออกและดูท่าจะกลืนชาติทั้งหลายทั้งที่พึงพอใจและไม่พึงพอใจ ทั้งประชาธิปไตยและเผด็จการ ทั้งนายทุนและผู้ใช้แรงงาน ทั้งชาวยุโรปและชาวเอเชีย ทั้งยิวและที่ไม่ใช่ยิว ทั้งผิวขาวและผิวสีลงไปในหายนะร่วมกัน ผู้ที่คิดลบอาจให้ข้อสังเกตว่า พระผู้ทรงบริบาลที่กริ้วโกรธได้ละทิ้งโลกที่โชคร้ายนี้ไว้กับชะตาของตนเอง และกำหนดความวิบัติไว้ให้อย่างเปลี่ยนแปลงไม่ได้..ด้วยถูกทดสอบอย่างเจ็บปวดและผิดหวังกับสิ่งที่ไม่ดีอย่างที่คิด ไม่ต้องสงสัยว่ามนุษยชาติหาทิศทางไม่ถูก และดูเหมือนว่าจะสูญเสียความศรัทธาและความหวังด้วยเช่นกัน ด้วยมองไม่เห็นและไม่มีใครนำทางให้ มนุษยชาติกำลังวนเวียนอยู่ใกล้กับความหายนะ ความรู้สึกชะตาขาดดูเหมือนจะแผ่ซ่าน ความมืดสลัวเข้ามาปกคลุมโชคชะตาของมนุษยชาติจนมืดมิดขึ้นทุกที ขณะที่ความมืดนั้นถอยร่นเข้าไปเรื่อยๆ จากขอบนอกของเขตที่มืดมนที่สุดของชีวิตที่ปั่นป่วนของมนุษยชาติ และทะลุถึงใจกลาง [[6]](#footnote-6)*

ท่านโชกิ เอฟเฟนดิ

ต่อมาในปี พ.ศ. 2529 (ค.ศ. 1986) ซึ่งเป็นปีสันติภาพสากลที่ประกาศโดยองค์การสหประชาชาติ สภายุติธรรมสากลซึ่งเป็นสถาบันสูงสุดของศาสนาบาไฮที่ขึ้นมานำศาสนาต่อจากท่านโชกิ เอฟเฟนดิ ถือเป็นโอกาสเหมาะจึงได้ออกสารชื่อว่า “สัญญาแห่งสันติภาพของโลก” (The Promise of World Peace) และได้มอบหมายให้ธรรมสภาบาไฮแห่งชาติทั่วโลกมอบสารนี้ให้แก่ประมุขและผู้นำของประเทศของตน เช่น กษัตริย์ ประธานาธิบดี นายกรัฐมนตรี และประชาชนทุกแวดวงและทุกระดับชั้น ซึ่งตอนหนึ่งในสารนี้ได้กล่าวเพิ่มเติมเสริมต่อถึงความบกพร่องของระบบที่มีอยู่ทั่วไปที่พระบาฮาอุลลาห์และท่านโชกิ เอฟเฟนดิกล่าวไว้ก่อนหน้าอีกครั้ง ซึ่งนับแต่ปีที่คำแถลงนี้ออกมาจนกระทั่งปัจจุบันสถานการณ์ทั้งหลายของโลกที่เป็นไป ยืนยันได้อย่างดีต่อสิ่งที่สภายุติธรรมสากลแถลงไว้ในปี พ.ศ. 2529 (ค.ศ. 1986) ดังนี้ :

*ข้อบกพร่องทั้งหลายของระบบที่มีอยู่ทั่วไป เป็นที่สะดุดตาอยู่ในความไม่สามารถขับไล่ปีศาจสงครามโดยรัฐเอกราชทั้งหลายที่จัดตั้งเป็นองค์การสหประชาชาติ ในระบบเศรษฐกิจนานาชาติที่ทำท่าจะล่มสลาย ในการกระจายอนาธิปไตยและการก่อการร้าย และในความทุกข์ทรมานแสนสาหัสที่ทุกขเวทนาเหล่านี้และทุกขเวทนาอื่นๆ กำลังก่อให้แก่ประชาชนจำนวนเพิ่มขึ้นเป็นล้านๆ ที่จริงแล้วความก้าวร้าวและการต่อสู้ได้มาเป็นลักษณะเด่นของระบบสังคม ระบบเศรษฐกิจและระบบศาสนาของเรา จนหลายคนยอมจำนนต่อทัศนะที่ว่า พฤติกรรมดังกล่าวเป็นเนื้อแท้โดยธรรมชาติของมนุษย์ และดังนั้นไม่สามารถขจัดให้หมดสิ้น [[7]](#footnote-7)*

สภายุติธรรมสากล

ที่สำคัญไม่น้อยไปกว่ากันที่ควรตระหนักคือ วิกฤติการณ์ของมนุษยชาติที่ทวีความรุนแรงอย่างต่อเนื่องเรื่อยมา หาได้เป็นเพียงเรื่องของระบบที่บกพร่องโดยลำพัง แต่ยังเกี่ยวพันกับความเสื่อมศีลธรรมในตัวบุคคลและสังคมโดยรวม ซึ่งเป็นผลโดยตรงมาจากความอ่อนแอของพลังศาสนา ท่านโชกิ เอฟเฟนดิ พรรณนาสภาพอันน่าสังเวชนี้ไว้ในปี พ.ศ. 2479 (ค.ศ. 1936) ว่า :

*เครื่องหมายของความตกต่ำทางศีลธรรมซึ่งต่างจากหลักฐานของความผุพังของสถาบันศาสนา ปรากฏให้เป็นที่สังเกตได้และมีนัยสำคัญไม่น้อยไปกว่ากัน...ไม่ว่าเราจะหันไปจ้องมองทิศทางใด ไม่ว่าเราจะสังเกตการกระทำและคำพูดของคนในรุ่นปัจจุบันอย่างคร่าวๆ เพียงไร เราก็อดสะดุดใจไม่ได้กับหลักฐานของความเสื่อมศีลธรรม ที่บุรุษและสตรีรอบๆ ตัวเราแสดงออกในชีวิตส่วนบุคคลไม่น้อยไปกว่าในบทบาทร่วมกัน*

*ไม่มีข้อสงสัยว่าความเสื่อมถอยของศาสนาในฐานะที่เป็นพลังทางสังคม ซึ่งความเสื่อมของสถาบันศาสนาเป็นเพียงปรากฏการณ์ภายนอก คือเหตุสำคัญของความชั่วร้ายที่สะดุดตาและร้ายแรง พระบาฮาอุลลาห์ทรงลิขิตไว้ว่า “ศาสนาคือวิธีการอันยิ่งใหญ่ที่สุดสำหรับการสถาปนาระเบียบในโลกและความพึงพอใจที่สงบของทุกคนที่อาศัยอยู่ในโลก ความอ่อนแอของเสาของศาสนาทำให้มือของคนเขลาแข็งแกร่งขึ้น และทำให้พวกเขาใจกล้าและอหังการ ความจริงแล้วเรากล่าวว่า อะไรก็ตามที่ดึงสถานะอันสูงส่งของศาสนาให้ต่ำลง ได้เพิ่มความดื้อดันของคนชั่ว และผลที่ได้มีแต่ความไม่มีขื่อมีแป” ในอีกธรรมจารึกหนึ่งพระองค์ทรงกล่าวว่า “ศาสนาคือแสงที่สว่างไสวและที่มั่นที่ล่วงล้ำไม่ได้สำหรับการคุ้มครองและความผาสุกของประชาชนทั้งหลายของโลก เพราะความกลัวพระผู้เป็นเจ้าผลักดันมนุษย์ให้ยึดมั่นสิ่งที่ดี และหลีกหนีสิ่งชั่วร้ายทั้งหมด หากตะเกียงของศาสนาถูกบดบังแสง ความวุ่นวายและสับสนจะตามมา และประทีปแห่งความเป็นธรรม ความยุติธรรม ความสงบและสันติภาพ จะหยุดส่องแสง”*...

*เราน่าจะยอมรับได้อย่างสมเหตุผลว่า ดังกล่าวนี้คือสภาพที่บุคคลและสถาบันทั้งหลายกำลังใกล้เข้าไป ด้วยเศร้าใจต่อสถานการณ์ที่เลวร้าย ของมนุษยชาติที่หลงทาง พระบาฮาอุลลาห์ทรงลิขิตว่า “หาไม่ได้เลยสองคนไหนที่กล่าวได้ว่าสามัคคีกันทั้งภายนอกและภายในจิตใจ หลักฐานของความไม่ลงรอยและความประสงค์ร้ายเห็นได้ชัดทุกแห่งหน แม้ว่าทุกคนถูกสร้างขึ้นมาเพื่อความกลมเกลียวและสมัครสมาน” ในธรรมจารึกเดียวกันนี้ พระองค์ทรงอุทานว่า “อีกนานเท่าไรมนุษยชาติจะยังคงดื้อดัน? อีกนานเท่าไรความอยุติธรรมจะดำเนินต่อไป? อีกนานเท่าไรความวุ่นวายและสับสนจะแพร่สะพัดในหมู่มนุษย์? อีกนานเท่าไรความไม่ลงรอยจะปั่นป่วนผิวหน้าของสังคม? อนิจจา สายลมแห่งความสิ้นหวังกำลังพัดมาจากทุกทิศทาง และการต่อสู้ที่แบ่งแยกและทรมานมนุษยชาติกำลังทวีขึ้นทุกวัน เค้าลางของความอลหม่านและความวุ่นวายที่ใกล้จะเกิดขึ้น เป็นที่สังเกตเห็นได้ในปัจจุบัน เนื่องด้วยระบบที่มีอยู่ทั่วไปดูเหมือนบกพร่องอย่างน่าเศร้า”*

*การฟื้นกลับมาของความไม่อดกลั้นทางศาสนา ความชิงชังทางเชื้อชาติและอหังการทางชาตินิยม หลักฐานที่ทวีขึ้นของความเห็นแก่ตัว ความระแวง ความกลัวและความฉ้อฉล การแพร่กระจายของการก่อการร้าย การไม่เชื่อฟังกฎหมาย ความมัวเมาและอาชญากรรม ความกระหายที่ดับไม่ได้และการไขว่คว้าอย่างเร่าร้อนที่มีต่อความร่ำรวย ความเพลิดเพลินและสิ่งไร้แก่นสารทางโลก ความเป็นปึกแผ่นของครอบครัวอ่อนแอลง การหย่อนยานในการควบคุมของพ่อแม่ ความฟุ้งเฟ้อไปกับความหรูหรา เจตคติที่ไม่รับผิดชอบต่อชีวิตสมรสและกระแสของการหย่าร้างที่เพิ่มขึ้นที่เป็นผลตามมา ความเสื่อมของศิลปะและดนตรี การถ่ายทอดพิษต่อจิตใจของวรรณกรรม และความทุจริตของสื่อมวลชน การขยายอิทธิพลและกิจกรรมของ “บรรดาศาสดาแห่งความเสื่อม” ผู้สนับสนุนการลองอยู่ด้วยกัน เทศนาปรัชญาของลัทธิเปลือยกาย เรียกความสำรวมว่าเป็นสิ่งสมมุติ ไม่ยอมถือว่าจุดประสงค์เบื้องต้นที่ศักดิ์สิทธิ์ของการสมรสคือการให้กำเนิดบุตร ประณามศาสนาว่ามอมเมาประชาชน ผู้ซึ่งหากถูกปล่อยจากการเหนี่ยวรั้งก็จะพามนุษยชาติถอยกลับไปสู่ความป่าเถื่อน ความวุ่นวาย และการดับสูญในที่สุด เหล่านี้ปรากฏเป็นลักษณะเฉพาะที่เด่นๆ ของสังคมที่เสื่อมที่จะต้องเกิดใหม่หรือไม่ก็เสื่อมสูญ [[8]](#footnote-8)*

ท่านโชกิ เอฟเฟนดิ

ด้วยตระหนักดีว่าพลังทำลายล้างอารยธรรมที่ไม่ตอบความคาดหวังของยุคใหม่ ซึ่งมีที่มาจากความบกพร่องของระบบที่มีอยู่ทั่วไป ผสมกับความเสื่อมศีลธรรมในตัวบุคคลและสังคม หนักหนาสาหัสเกินกว่าที่มนุษยชาติจะเยียวยาแก้ไขได้ ท่านโชกิ เอฟเฟนดิในปี พ.ศ. 2473-2474 (ค.ศ. 1930-1931) ได้เชื้อเชิญผู้ที่ห่วงใยอนาคตของมนุษยชาติให้ลองหันมาพิจารณาระบบโลกของพระบาฮาอุลลาห์ว่า :

*ไม่ว่าจะมองในมุมของการปฏิบัติตัวส่วนบุคคลหรือความสัมพันธ์ที่ดำรงอยู่ระหว่างชุมชนที่จัดตั้งและชาติทั้งหลาย อนิจจา มนุษยชาติได้หลงทางไปไกลและเสื่อมถอยลงอย่างมาก เกินกว่าจะเยียวยาได้โดยความพยายามที่ไม่ได้รับการช่วยเหลือของบรรดาผู้ปกครองและรัฐบุรุษที่ยอมรับกันว่าดีที่สุด แม้ว่าพวกเขาจะมีแรงจูงใจที่ไม่หวังผลประโยชน์เพียงไร จะประสานการกระทำกันเพียงไหน จะไฟแรงและอุทิศตนไม่ยั้งอย่างไร ไม่มีแผนการใดที่รัฐประศาสโนบายสูงสุดจะคิดขึ้นมา ไม่มีหลักความเชื่อไหนที่นักอรรถาธิบายทฤษฎีเศรษฐศาสตร์ที่ชื่อดังที่สุดหวังจะเสนอ ไม่มีหลักธรรมใดที่นักศีลธรรมที่มีไฟที่สุดพยายามจะพร่ำสอน ที่แม้ในทางสุดท้ายแล้วจะสามารถจัดหารากฐานที่เพียงพอสำหรับการสร้างอนาคตของโลกที่ว้าวุ่น [[9]](#footnote-9)*

ท่านโชกิ เอฟเฟนดิ

*บรรดาผู้นำศาสนา นักอรรถาธิบายทฤษฎีทางการเมือง ผู้ปกครองสถาบันทั้งหลายของมนุษย์ ผู้ซึ่งด้วยความงุนงงและท้อใจ กำลังเป็นพยานต่อความล้มละลายทางความคิดและการสลายตัวของหัตถกรรมของตน น่าจะหันมาจ้องมองการเปิดเผยพระธรรมของพระบาฮาอุลลาห์ และใคร่ครวญดูระบบโลกที่เทิดทูนอยู่ในคำสอนของพระองค์ ซึ่งกำลังปรากฏขึ้นมาอย่างช้าๆ และไม่ทันสังเกตท่ามกลางความสับสนวุ่นวายของอารยธรรมในปัจจุบัน [[10]](#footnote-10)*

ท่านโชกิ เอฟเฟนดิ

ต่อมาในปีสันติภาพสากล พ.ศ. 2529 (ค.ศ. 1986) สภายุติธรรมสากลได้สืบสานต่อจากท่านโชกิ เอฟเฟนดิ โดยการเชื้อเชิญประชาชาติทั้งหลายอีกครั้งผ่านทางสาร “สัญญาแห่งสันติภาพของโลก” ให้หันมาพิจารณาระบบสังคมหรือระบบโลกของพระบาฮาอุลลาห์ที่ปรากฏตัวขึ้นมาเป็นประชาคมโลกบาไฮว่า :

*ประสบการณ์ของประชาคมบาไฮอาจได้รับการพิจารณาว่า เป็นตัวอย่างหนึ่งของความสามัคคีที่ขยายใหญ่ขึ้น ประชาคมบาไฮประกอบด้วยประชาชนราวสามถึงสี่ล้านคนที่มาจากหลายชาติ วัฒนธรรม ชนชั้นและความเชื่อทางศาสนา ซึ่งมีส่วนร่วมในกิจกรรมต่างๆ มากมายที่สนองความต้องการทางจิตวิญญาณ สังคมและเศรษฐกิจของประชาชนในหลายดินแดน ประชาคมบาไฮเป็นระบบสังคมหนึ่งเดียวที่เป็นตัวแทนของความหลากหลายของครอบครัวมนุษย์ ซึ่งดำเนินกิจการต่างๆ ของตนโดยระบบของหลักการปรึกษาหารือที่ยอมรับร่วมกัน และเห็นคุณค่าการนำทางที่ยิ่งใหญ่ทั้งหมดจากสวรรค์อย่างเท่าเทียมกัน ที่หลั่งมาในประวัติศาสตร์ของมนุษย์ การดำรงอยู่ของประชาคมบาไฮคืออีกข้อพิสูจน์หนึ่งที่ให้ความมั่นใจว่า วิสัยทัศน์ของผู้ก่อตั้งศาสนาบาไฮเกี่ยวกับโลกที่ประสานสามัคคีกัน เป็นสิ่งที่ปฏิบัติได้ และเป็นอีกหลักฐานหนึ่งว่า มนุษยชาติสามารถใช้ชีวิตอยู่ร่วมกันเสมือนเป็นสังคมโลกเดียวกัน ซึ่งพอสำหรับสิ่งท้าทายใดๆ ที่จะมากับการบรรลุวุฒิภาวะของตน หากประสบการณ์ของบาไฮสามารถเพิ่มความหวังในความสามัคคีของมนุษยชาติไม่ว่าในระดับใดๆ เรายินดีเสนอประสบการณ์นี้เป็นแบบอย่างสำหรับศึกษา [[11]](#footnote-11)*

สภายุติธรรมสากล

## 2. **ความสัมพันธ์ระหว่างผู้ปกครองและประชาชนในระบบสังคมของพระบาฮาอุลลาห์** [Relationship Between Rulers and Peoples in Bahá’u’lláh’s Social System]

เมื่อขึ้นมาสืบทอดศาสนาบาไฮต่อจากพระอับดุลบาฮาในปี พ.ศ. 2465 (ค.ศ. 1922) ภารกิจหลักที่ท่านโชกิ เอฟเฟนดิในฐานะศาสนภิบาลทำตามที่ได้รับมอบหมายคือ การอบรมบาไฮศาสนิกชนให้เข้าใจลักษณะของระบบสังคมของพระบาฮาอุลลาห์ อีกทั้งชี้แนะและกำกับชุมชนบาไฮให้พัฒนาระบบสังคมนั้นขึ้นมาเป็นระบบโลกใหม่ เพื่อจะนำพามนุษยชาติไปสู่อารยธรรมแห่งสหัสวรรษใหม่ ดังนั้นก่อนอื่นใดอารยธรรมนั้นต้องเริ่มก่อตัวในชุมชนบาไฮเองก่อน ซึ่งจะต้องมีการพัฒนาคุณธรรมไปพร้อมกับการสร้างระบบสังคมดังกล่าว ในระบบสังคมนี้บทบาทระหว่างผู้ปกครองและประชาชนถูกยกระดับขึ้นมาสู่มิติใหม่ อย่างไม่เคยมีมาก่อนในประวัติศาสตร์อารยธรรมของมนุษยชาติ มิตินั้นเป็นอย่างไร?

ความสัมพันธ์ระหว่างประชาชนและสถาบัน และวิธีการได้มาซึ่งผู้ดำรงตำแหน่งในสถาบัน มีบทบาทสำคัญในการกำหนดความสงบสุขและความเจริญก้าวหน้าของสังคม หากการได้เป็นกรรมการของสถาบันถูกมองว่าเป็นการได้ครองอำนาจที่จะได้มาซึ่งเกียรติ ผลประโยชน์ ความได้เปรียบและการข่มผู้อื่น ก็มีแนวโน้มจะเกิดการแข่งขันต่อสู้กันเพื่อขึ้นมาดำรงตำแหน่งในสถาบัน และนั่นจะนำไปสู่ความแตกแยก ความไม่ยุติธรรมและความไม่สงบในสังคมอย่างอยากที่จะหลีกเลี่ยงได้

ในระบบสังคมที่พระบาฮาอุลลาห์ออกแบบไว้สำหรับอารยธรรมแห่งสหัสวรรษใหม่ และบาไฮใช้เป็นหลักการสำหรับดำเนินกิจการต่างๆ ในชุมชนของตน อำนาจคือผู้รับใช้ความยุติธรรมและค้ำจุนความสามัคคี ซึ่งคตินิยมของการใช้อำนาจเพื่อการรับใช้นี้ คือรากฐานของปฏิสัมพันธ์ระหว่างประชาชนและสถาบัน และปลูกฝังทัศนคติใหม่เกี่ยวกับการขึ้นมาดำรงตำแหน่งในสถาบันว่าเป็นโอกาสของการรับใช้สังคม และไม่ควรเป็นเป้าหมายของความทะเยอทะยานของประชาชนคนใดให้แข่งขันต่อสู้กันให้ได้ขึ้นมาดำรงตำแหน่งนั้น :

*การเป็นกรรมการธรรมสภา (สถาบันปกครองของศาสนาบาไฮ) หรือคณะกรรมการคือรูปแบบหนึ่งของการรับใช้ และไม่ควรถือเป็นเครื่องหมายของความเหนือกว่าในตัว หรือเป็นวิธีสำหรับการยกย่องตนเอง [[12]](#footnote-12)*

ท่านโชกิ เอฟเฟนดิ

*ในรูปแบบการเลือกตั้งใดๆ เป็นเรื่องหลีกเลี่ยงไม่ได้ที่บุคคลที่คู่ควรไม่ได้รับเลือกตั้ง เพียงเพราะว่าพวกเขาไม่เป็นที่รู้จักกว้างขวาง นี้เป็นความจริงในระบบที่ใช้การเสนอชื่อและหาเสียง ดังที่จะเป็นเช่นกันในระบบบาไฮ อย่างไรก็ตามนี้ไม่ใช่ประเด็น ตามทัศนะของบาไฮ การได้รับเลือกตั้งเป็นกรรมการธรรมสภาไม่ใช่สิ่งที่ประชาชนมีสิทธิ์ได้รับ ไม่ใช่เกียรติที่พวกเขาควรใฝ่ฝันหา แต่เป็นหน้าที่และความรับผิดชอบที่พวกเขาอาจถูกเรียกให้มารับ จุดประสงค์คือบรรดาผู้ที่ได้รับเลือกตั้งเข้ามาในธรรมสภา ควรมีความคู่ควรที่สุดสำหรับการรับใช้นี้ นี้ไม่ได้และไม่สามารถหมายความว่าทุกคนที่คู่ควรจะได้รับเลือกตั้ง [[13]](#footnote-13)*

สภายุติธรรมสากล

กลไกการพัฒนาสังคมจะไม่สามารถทำงานได้อย่างมีประสิทธิภาพ หากความพยายามของคนในสังคมมุ่งไปที่การแข่งขันต่อสู้กันขึ้นมาดำรงตำแหน่งต่างๆ ไม่ว่าในระดับชาติหรือระดับท้องถิ่น มากกว่าการให้ความสำคัญว่าหากอยู่ในตำแหน่งนั้นแล้วจะปฏิบัติหน้าที่ให้มีประสิทธิภาพเพื่อประโยชน์ของส่วนรวมได้อย่างไร ในระบบสังคมบาไฮทัศนะและหลักปฏิบัติเหล่านี้คือสิ่งที่คาดหวังกับความเป็นผู้นำหรือผู้แทนที่ได้รับเลือกตั้งของประชาชน :

*หน้าที่ของผู้ที่มิตรสหายใช้มโนธรรมอย่างอิสระเลือกมาเป็นผู้แทนนั้น สำคัญและผูกมัดไม่น้อยกว่าหน้าที่ของผู้ที่เป็นฝ่ายเลือก บทบาทหน้าที่ของพวกเขาไม่ใช่บงการแต่เป็นการปรึกษาหารือ และไม่ใช่ปรึกษาหารือเฉพาะพวกเขาเองเท่านั้น แต่ปรึกษาให้มากที่สุดเท่าที่เป็นไปได้กับมิตรสหายที่พวกเขาเป็นตัวแทนอยู่ พวกเขาต้องไม่พิจารณาตนเองว่าเป็นอื่นใด นอกจากเครื่องมือที่ได้รับเลือกเพื่อการนำเสนอศาสนาให้มีประสิทธิภาพและสง่ากว่า พวกเขาไม่ควรสำคัญตัวเองว่าเป็นเครื่องประดับชิ้นสำคัญบนร่างกายของศาสนา มีคุณค่าและความสามารถเหนือกว่าผู้อื่นอยู่ในตัว เป็นผู้ส่งเสริมคำสอนและหลักธรรมของศาสนาแต่เพียงผู้เดียว พวกเขาควรเริ่มงานด้วยความถ่อมตัวที่สุด และพยายามด้วยจิตใจเปิดกว้าง สำนึกอย่างสูงในความยุติธรรมและหน้าที่ น้ำใสใจจริง สงบเสงี่ยม อุทิศตนทั้งหมดต่อความผาสุกและประโยชน์ของมิตรสหาย ศาสนาและมนุษยชาติ เพื่อให้บรรดาผู้ที่พวกเขารับใช้ไม่เพียงแต่มีความมั่นใจ ให้การสนับสนุนและนับถือพวกเขาอย่างจริงใจเท่านั้น แต่ยังนิยมชมชอบและรักใคร่พวกเขาอย่างแท้จริงด้วย ทุกเวลาพวกเขาต้องไม่คิดแยกวงเฉพาะของตน ไม่ให้เกิดบรรยากาศของความลับลมคมใน ปลอดจากท่าทีของการวางอำนาจ และขับไล่อคติและกิเลสทุกรูปแบบไปจากการปรึกษาหารือของตน พวกเขาควรไว้วางใจมิตรสหายภายในขอบเขตของดุลพินิจที่สุขุม ให้มิตรสหายรับทราบแผนงาน แบ่งปันปัญหาและความวิตก ขอคำแนะนำและคำปรึกษาจากมิตรสหาย และเมื่อถูกเรียกร้องให้ตัดสินใจบางเรื่อง หลังจากที่ปรึกษาหารือกันอย่างเที่ยงธรรม ตั้งใจจริงและมีไมตรี พวกเขาควรตั้งจิตสู่พระผู้เป็นเจ้าในการอธิษฐาน และด้วยความจริงจัง มั่นใจและกล้าหาญ บันทึกการลงคะแนนเสียงของตนและยึดถือเสียงส่วนใหญ่ ซึ่งท่านนายของเราบอกเราว่าเป็นเสียงของสัจธรรม ไม่ให้ท้าทายและต้องปฏิบัติตามหมดทั้งหัวใจเสมอ มิตรสหายต้องตอบสนองเสียงนี้ด้วยน้ำใสใจจริง และถือว่าเป็นวิธีเดียวเท่านั้นที่สามารถรับประกันการคุ้มครองและความเจริญก้าวหน้าของศาสนา [[14]](#footnote-14)*

ท่านโชกิ เอฟเฟนดิ

*ควรมีการเน้นให้เหมาะสมไม่เพียงแต่อำนาจที่กระจุกตัว สิทธิ์ เอกสิทธิ์ สิทธิ์พิเศษ ที่บรรดาผู้แทนที่ได้รับเลือกตั้งระดับชาติได้รับ แต่ควรเน้นเป็นพิเศษเช่นกันที่ความรับผิดชอบของพวกเขาในฐานะผู้บริบาลศาสนาที่เต็มใจ ผู้จัดการที่ซื่อสัตย์ ผู้พิทักษ์ทรัพย์ที่ภักดี ขอให้ทำให้ชัดเจนต่อผู้อ่านที่สอบถามทุกคนว่า ในบรรดาหน้าที่ที่เด่นและศักดิ์สิทธิ์ที่สุดของผู้ที่ถูกเรียกให้ริเริ่ม กำกับและประสานงานกิจการทั้งหลายของศาสนา บางอย่างนั้นกำหนดให้พวกเขาต้องทำทุกวิธีที่ทำได้ เพื่อให้ได้ความมั่นใจและรักใคร่จากบรรดาผู้ที่พวกเขามีเอกสิทธิ์ที่จะรับใช้ หน้าที่ของพวกเขาคือการไต่สวนและทำความคุ้นเคยกับทัศนะที่รอบคอบ ความรู้สึกนึกคิดที่มีอยู่ทั่วไป ความเชื่อมั่นส่วนตัวของบรรดาผู้ที่พวกเขามีหน้าที่ที่เคร่งครัดในการส่งเสริมความผาสุกให้ หน้าที่ของพวกเขาคือการขจัดกลิ่นอายของความถือตัว ความลับลมคมในที่น่าสงสัย บรรยากาศที่อึดอัดของการบงการอย่างห้ามแย้ง กล่าวโดยย่อคือ ทุกคำพูดและการกระทำที่ส่อถึงความลำเอียง อัตตาและอคติ ให้หมดสิ้นตลอดไปจากการปรึกษาหารือและการดำเนินกิจการทั่วไปของพวกเขา แม้จะคงไว้ในมือซึ่งสิทธิ์ขาดที่ศักดิ์สิทธิ์แต่เพียงผู้เดียวในการตัดสินใจสุดท้าย พวกเขาก็มีหน้าที่เชิญการอภิปราย จัดหาข้อมูล เปิดให้ตรวจสอบการร้องทุกข์ ต้อนรับคำแนะนำจากสมาชิกในครอบครัวบาไฮแม้ว่าผู้นั้นจะไม่ใช่คนสำคัญและต่ำต้อยที่สุด เผยเหตุจูงใจของตน แถลงไขแผนงานของตน สาธิตความสมเหตุผลของการกระทำของตน ทบทวนการวินิจฉัยหากจำเป็น บำรุงจิตวิญญาณแห่งการริเริ่มและวิสาหกิจของบุคคล เสริมสร้างสำนึกในการพึ่งพากัน การเป็นหุ้นส่วนกัน ความเข้าใจและความมั่นใจซึ่งกันและกัน ระหว่างพวกเขากับธรรมสภาท้องถิ่นทั้งหมดในด้านหนึ่ง และระหว่างพวกเขากับศาสนิกชนแต่ละบุคคลในอีกด้านหนึ่ง [[15]](#footnote-15)*

ท่านโชกิ เอฟเฟนดิ

การพัฒนาวุฒิภาวะทางศีลธรรมของผู้ที่ดำรงตำแหน่งในสถาบันตามหลักธรรมคำสอนข้างบนนี้ จำเป็นต้องควบคู่ไปกับพัฒนาการของวุฒิภาวะทางศีลธรรมของประชาชนเช่นกัน ซึ่งในระบบสังคมบาไฮประชาชนต้องเรียนรู้ที่จะเชื่อฟังธรรมสภาท้องถิ่น (สถาบันปกครองของศาสนาบาไฮ) อย่างไม่มีข้อแม้และหมดทั้งหัวใจ และพร้อมที่จะยึดถือการตัดสินใจและคำสั่งการของสถาบันปกครองแม้ว่าตนอาจไม่เห็นด้วยกับการตัดสินใจนั้น ท่านโชกิ เอฟเฟนดิผู้เป็นศาสนภิบาลของศาสนาบาไฮสั่งสอนบาไฮศาสนิกชนไว้ว่า :

*ไม่มีงานใดที่จำเป็นรีบด่วนไปกว่าการรับประกันความกลมเกลียวที่สมบูรณ์และมิตรภาพในหมู่มิตรสหาย โดยเฉพาะอย่างยิ่งระหว่างธรรมสภาท้องถิ่นและศาสนิกชนแต่ละบุคคล ธรรมสภาท้องถิ่นควรทำให้ศาสนิกชนแต่ละบุคคลรู้สึกมั่นใจ และศาสนิกชนเองก็ควรแสดงความพร้อมที่จะยึดถือการตัดสินใจและคำสั่งการของธรรมสภาท้องถิ่น ทั้งสองต้องเรียนรู้ที่จะร่วมมือกันและตระหนักว่า โดยการร่วมมือนี้เท่านั้นที่สถาบันของศาสนาจึงจะทำหน้าที่ได้อย่างมีประสิทธิภาพและถาวร แม้ว่าการเชื่อฟังธรรมสภาท้องถิ่นควรไม่มีข้อแม้และหมดทั้งหัวใจ กระนั้นธรรมสภาก็ควรบังคับใช้คำสั่งการของตนในลักษณะที่เลี่ยงไม่ให้เกิดความรู้สึกว่า คำสั่งการนั้นถูกดลด้วยแรงจูงใจที่เผด็จการ จิตวิญญาณของศาสนาคือการร่วมมือกัน มิใช่เผด็จการ [[16]](#footnote-16)*

ท่านโชกิ เอฟเฟนดิ

*ในการอ่านจดหมายตอบที่ได้รับจากธรรมสภาของคุณซ้ำแล้วซ้ำอีก ท่านรู้สึกสะดุดต่อข้อเท็จจริงที่ว่ามิตรสหายไม่ทำตัวตามหลักการบริหาร แทนที่หยิบยกข้อกล่าวหา ปัญหาและความรู้สึกไม่พอใจมาให้ธรรมสภาท้องถิ่นหรือธรรมสภาแห่งชาติพิจารณา พวกเขากลับเข้าหาบุคคลหรือกรรมการธรรมสภาบางคน หรือไม่ยอมมาพบธรรมสภา สิ่งแรกที่ศาสนิกชนควรทำคือไปหาธรรมสภา นั่นคือทำไมเราจึงมีธรรมสภา ท่านคิดว่าความยุ่งยากนี้จะไม่เกิดขึ้นหากบาไฮรู้จักใช้ธรรมสภาให้เป็นประโยชน์อย่างที่พวกเขาควร [[17]](#footnote-17)*

ท่านโชกิ เอฟเฟนดิ

การเชื่อฟังสถาบันปกครองในระบบสังคมบาไฮไม่ใช่เป็นการหลับหูหลับตาเชื่อฟัง หรือเชื่อฟังด้วยความกลัวเหมือนกับการเชื่อฟังผู้ปกครองที่กดขี่ แต่เป็นการเชื่อฟังอย่างมีสติ เพราะหากคิดว่าธรรมสภาทำไม่ถูกหรือตัดสินใจไม่ถูก บาไฮสามารถขอให้ธรรมสภาพิจารณาใหม่ได้โดยไม่ดึงดัน ไม่เอาคำตัดสินที่ไม่ถูกใจตนนั้นไปวิพากษ์วิจารณ์ต่างๆ นานาเพื่อบั่นทอนความน่าเชื่อถือของสถาบัน เช่นกันท่านโชกิ เอฟเฟนดิสั่งสอนไว้ว่า :

*สิ่งที่ท่านนายปรารถนาจะคุ้มครองมิตรสหายให้รอดพ้นคือ การต่อล้อต่อเถียงกันเป็นประจำและทิฐิ ศาสนิกชนสามารถถามธรรมสภาว่าทำไมจึงตัดสินใจเช่นนั้น และขออย่างสุภาพให้ธรรมสภาพิจารณาใหม่ แต่จากนั้นเขาต้องปล่อยไว้แค่นั้น และไม่ป่วนกิจการในท้องถิ่นต่อโดยการยืนกรานในทัศนะของตน สิ่งนี้ใช้กับกรรมการธรรมสภาด้วยเช่นกัน เราทุกคนมีสิทธิ์ต่อความคิดเห็นของตนและไม่พ้นที่จะคิดต่างกัน แต่บาไฮต้องยอมรับคำตัดสินตามเสียงส่วนใหญ่ของธรรมสภา โดยตระหนักว่าการยอมรับและความกลมเกลียวแม้ว่าจะมีความผิดพลาด ก็เป็นสิ่งที่สำคัญจริงๆ และเมื่อเรารับใช้ศาสนาอย่างเหมาะสมแบบบาไฮ พระผู้เป็นเจ้าจะแก้ไขสิ่งผิดที่ทำไปในที่สุด* [[18]](#footnote-18)

ท่านโชกิ เอฟเฟนดิ

การเชื่อฟังสถาบันปกครองนี้เป็นวินัยทางสติปัญญาและวินัยทางศีลธรรมขั้นสูงในระบบสังคมของพระบาฮาอุลลาห์ ซึ่งอยู่บนหลักการที่ว่าความประสงค์ของบุคคลเป็นรองต่อความประสงค์ของสังคม ดังนั้นบุคคลควรพร้อมที่จะสละความต้องการและปล่อยวางจากความมั่นใจของตน แม้จะมั่นใจว่าสถาบันตัดสินใจผิดหรือทำผิดพลาด เพื่อเห็นแก่ความผาสุกและความสามัคคีของชุมชน เพราะเมื่อสถาบันตัดสินใจอะไรออกมา เป็นธรรมดาที่อาจมีทั้งฝ่ายที่เห็นด้วยและไม่เห็นด้วย และถ้าหากฝ่ายที่ไม่เห็นด้วยทำการป่วนหรือประท้วง ก็อาจก่อให้เกิดความแตกแยกที่แบ่งประชาชนออกเป็นสองฝ่ายได้ไม่ยาก เพราะฝ่ายที่เห็นด้วยอาจออกมาแสดงพลังบ้าง :

*มีวิธีการรักษาเดียวเท่านั้นสำหรับเรื่องนี้ คือการศึกษาการบริหาร เชื่อฟังธรรมสภา และศาสนิกชนแต่ละคนหาทางทำให้อุปนิสัยใจคอของตนเองสมบูรณ์ในฐานะที่เป็นบาไฮ เราไม่สามารถโน้มน้าวคนอื่นได้ดังที่เราสามารถโน้มน้าวตัวเราเอง หากเราดีกว่า หากเราแสดงความรัก ความอดทน และเข้าใจความอ่อนแอของผู้อื่น หากเราหาทางที่จะไม่วิพากษ์แต่ให้กำลังใจ ผู้อื่นจะทำเช่นเดียวกัน และเราจะสามารถช่วยศาสนาได้อย่างแท้จริงโดยตัวอย่างและความแข็งแกร่งทางจิตวิญญาณของเรา ทุกแห่งเมื่อการบริหารได้รับการสถาปนาเป็นครั้งแรก บาไฮจะพบว่ายากที่จะปรับตัวเอง บาไฮต้องเรียนรู้ที่จะเชื่อฟังถึงแม้ธรรมสภาจะผิดเพื่อเห็นแก่ความสามัคคี บาไฮต้องสละความเป็นตัวของตัวเองในระดับหนึ่งเพื่อว่าชีวิตชุมชนโดยรวมจะได้เติบโตและพัฒนา สิ่งเหล่านี้ยากแต่เราต้องตระหนักว่า นี้จะนำเราไปสู่แนวทางชีวิตที่ยิ่งใหญ่และสมบูรณ์กว่ายิ่งนัก เมื่อศาสนาได้รับการสถาปนาอย่างเหมาะสมตามการบริหาร [[19]](#footnote-19)*

ท่านโชกิ เอฟเฟนดิ

*ธรรมสภาอาจทำผิดพลาด แต่ตามที่พระอับดุลบาฮาชี้ให้เห็น หากชุมชนหรือบาไฮคนใดไม่ยึดถือคำตัดสินใจของธรรมสภา ผลที่ตามมาจะเลวร้ายยิ่งกว่า เพราะนั่นจะบั่นทอนสถาบันที่ควรทำให้แข็งแกร่งเพื่อค้ำจุนหลักธรรมและกฎของศาสนา ท่านบอกเราว่าพระผู้เป็นเจ้าจะแก้ไขสิ่งผิดที่ทำไป เราต้องมั่นใจในสิ่งนี้และเชื่อฟังธรรมสภา ดังนั้นท่านขอเร่งเร้าคุณอย่างแรงให้ทำงานอยู่ภายใต้ธรรมสภาโดยตรง ยอมรับความรับผิดชอบในฐานะที่เป็นสมาชิกที่มีสิทธิ์ออกเสียงคนหนึ่ง และทำเต็มที่เพื่อสร้างความกลมเกลียวในชุมชน [[20]](#footnote-20)*

ท่านโชกิ เอฟเฟนดิ

ในระบบสังคมบาไฮการค้ำจุนความสามัคคีและสร้างความแข็งแกร่งให้แก่สถาบันมีความสำคัญกว่าความถูกผิด เพราะสิ่งผิดสามารถได้รับการแก้ไขให้ถูกได้ถ้ายังสามัคคีกัน ซึ่งโอกาสที่สถาบันจะทำผิดหรือตัดสินใจผิดจะยิ่งมีน้อยลงเรื่อยๆ เมื่อกรรมการของสถาบันมีวุฒิภาวะสูงขึ้นตามหลักปฏิบัติของความเป็นผู้นำหรือผู้แทนของประชาชนที่พรรณนาไว้ข้างต้น แต่ถ้าประชาชนต่อสู้กันอย่างเอาเป็นเอาตายเพื่อให้ได้สิ่งที่ตนคิดว่าถูกจนกระทั่งแตกความสามัคคี ปัญหาที่ตามมาจะเลวร้ายยิ่งกว่า เนื่องด้วยสังคมจะสงบสุขและเจริญก้าวหน้าได้ต้องอาศัยสถาบันที่แข็งแกร่ง ที่สามารถเป็นศูนย์รวมแห่งอำนาจและความสามัคคีให้ประชาชนยึดเหนี่ยวได้ หากมีการต่อต้านสถาบันโดยประชาชนบางกลุ่มที่ไม่เห็นด้วยกับการกระทำหรือการตัดสินใจบางอย่างของสถาบัน จนทำให้สถาบันอ่อนแอเกินกว่าจะเป็นศูนย์รวมแห่งอำนาจและความสามัคคี สังคมจะพัฒนาและก้าวหน้าต่อไปไม่ได้ท่ามกลางความแตกแยกแบ่งออกเป็นฝักเป็นฝ่าย นี้อาจเปรียบได้กับครอบครัวที่มีพ่อผู้แข็งแกร่งเป็นศูนย์รวมแห่งความสามัคคีให้ลูก ๆ ยึดเหนี่ยว ซึ่งแม้ลูกๆ อาจทะเลาะกันบ้างก็ไม่แตกแยกกัน เพราะทุกคนยังยึดเหนี่ยวและเชื่อฟังพ่อ ครอบครัวก็ยังเจริญก้าวหน้าต่อไปได้ แต่ถ้าพ่อป่วยหนักและอ่อนแอเกินกว่าจะมาสั่งสอนลูกได้ ลูกๆ ก็อาจแตกความสามัคคีกันจนครอบครัวระส่ำระสาย

การเชื่อฟังธรรมสภาจะมีผลดีกับตัวบาไฮเองและดีกับชุมชนบาไฮด้วย ความไม่อยากปฏิบัติตามคำตัดสินของธรรมสภาที่ตนคิดว่าผิดอาจเกิดขึ้น เมื่อผู้นั้นคิดว่าจะเป็นผลเสีย ซึ่งที่จริงแล้วอาจจะไม่เลวร้ายอย่างที่คิดเมื่อเราพิจารณาดูว่า หากบาไฮบางคนไม่เห็นด้วยและไม่ทำตามคำตัดสินของธรรมสภา สิ่งนั้นก็จะกลายเป็นข้อโต้เถียงกันต่อเพราะพิสูจน์ไม่ได้ว่าถูกหรือผิดและจะนำไปสู่ความแตกสามัคคี แต่ถ้าบาไฮทุกคนปฏิบัติตามคำตัดสินของธรรมสภาแล้วและพบว่าผิด ก็จะไม่มีข้อกังขาอีกต่อไป ทุกคนจะยอมรับว่าผิด และสามารถเปลี่ยนการตัดสินใจใหม่ให้ถูกได้ แต่ผลเสียจะมีมากกว่าหากไม่เชื่อฟังธรรมสภาดังที่กล่าวมา ซึ่งพระอับดุลบาฮาเตือนไว้ว่า :

*หากพวกเขาเห็นพ้องกันในเรื่องหนึ่งถึงแม้ว่าจะผิด ก็ยังดีกว่าเห็นต่างกันและถูก เพราะความขัดแย้งกันนี้จะก่อให้เกิดการรื้อทำลายรากฐานสวรรค์ แม้ว่าฝ่ายหนึ่งอาจถูกแต่ถ้าพวกเขาโต้เถียงกัน นั่นจะเป็นเหตุของความผิดอีกพันอย่าง แต่ถ้าพวกเขาเห็นพ้องกันและทั้งสองฝ่ายผิด ความจริงจะถูกเปิดเผยและสิ่งที่ผิดจะถูกแก้ไขให้ถูก เนื่องด้วยยังสามัคคีกัน [[21]](#footnote-21)*

พระอับดุลบาฮา

*เป็นหน้าที่ของทุกคนที่จะไม่เริ่มกระทำการใดๆ โดยไม่ปรึกษาธรรมสภา และพวกเขาต้องเชื่อฟังคำสั่งของธรรมสภาด้วยหัวใจและวิญญาณอย่างวางใจได้ และยอมจำนนต่อคำสั่งนั้น เพื่อว่าสิ่งต่างๆ จะเป็นระเบียบอย่างเหมาะสมและจัดแจงอย่างดี มิฉะนั้นแล้วทุกคนจะกระทำตามวิจารณญาณของตนเองโดยไม่ขึ้นกับใคร ทำตามความต้องการของตนเองและทำสิ่งที่เป็นภัยต่อศาสนา [[22]](#footnote-22)*

พระอับดุลบาฮา

สถาบันจะเป็นศูนย์รวมแห่งเอกภาพและความสามัคคีได้ก็ต่อเมื่อสถาบันนั้นเป็นที่ยอมรับร่วมกันของทุกฝ่าย ซึ่งหมายความว่าก่อนอื่นประชาชนเองต้องไม่แบ่งพรรคแบ่งพวก และไม่พยายามแข่งขันหรือต่อสู้กันขึ้นมาครองอำนาจในสถาบัน นี้คือวุฒิภาวะทางศีลธรรมระดับใหม่สำหรับอารยธรรมแห่งสหัสวรรษใหม่ที่ท้าทายมโนธรรมของคนทั้งสังคม เพื่อว่าผู้ที่ขึ้นมาดำรงตำแหน่งในสถาบันจะเป็นตัวแทนของทุกคนที่สามารถปฏิบัติหน้าที่เพื่อประโยชน์สุขของส่วนรวม ไม่ใช่เป็นตัวแทนของคนบางกลุ่มที่จะมาส่งเสริมประโยชน์ของคนเฉพาะกลุ่มนั้นๆ นี้จะทำให้เป็นไปได้ที่ประชาชนในสังคมจะร่วมใจและสามัคคีกันสนับสนุนแผนงานของสถาบันให้สำเร็จ และช่วยเหลือพัฒนาการของสถาบันให้แข็งแกร่งขึ้น มิฉะนั้นแล้วหากมีการต่อสู้แข่งขันกันเพื่อขึ้นมาดำรงตำแหน่ง ผู้ที่ชนะและได้ขึ้นมาดำรงตำแหน่งอาจไม่เป็นที่ยอมรับของอีกฝ่ายอย่างเต็มใจ แต่อาจแค่ยอมรับอย่างจำใจ และอาจหาทางบั่นทอนความน่าเชื่อถือหรือโค่นบุคคลในตำแหน่งนั้น ท่านโชกิ เอฟเฟนดิสั่งสอนบาไฮในเรื่องนี้ว่า :

*วันนั้นจะเป็นวันที่ยิ่งใหญ่ คือวันที่มิตรสหายที่เข้าและออกจากธรรมสภาจะเข้าใจความจริงอย่างบริบูรณ์ว่า ความสำคัญไม่ได้อยู่ที่บุคคลใดในธรรมสภา แต่อยู่ที่ธรรมสภาในฐานะที่เป็นสถาบัน [[23]](#footnote-23)*

*มิตรสหายทั้งหลายถูกเรียกให้สนับสนุนและร่วมมือหมดทั้งหัวใจกับธรรมสภาท้องถิ่น ประการแรกโดยการออกเสียงเลือกตั้งกรรมการธรรมสภา และจากนั้นโดยการพยายามอย่างแข็งขันที่จะทำแผนงานและแผนการต่างๆ ของธรรมสภาให้สำเร็จ โดยการหันมาหาธรรมสภาในยามลำบากและยุ่งยาก โดยการอธิษฐานเพื่อความสำเร็จของธรรมสภา และยินดีในความเรืองอิทธิพลและเกียรติของธรรมสภา สถาบันที่ยิ่งใหญ่ที่คู่ควรกับการทุ่มเทให้นี้ ของขวัญจากพระผู้เป็นเจ้าภายในแต่ละชุมชนนี้ ต้องได้รับการใส่ใจอย่างทะนุถนอม ช่วยพัฒนาการ รัก ช่วยเหลือ เชื่อฟัง และอธิษฐานให้ [[24]](#footnote-24)*

ในสังคมที่มีวุฒิภาวะทางศีลธรรมระดับใหม่นี้ ความสัมพันธ์ระหว่างประชาชนและสถาบันปกครองจะพัฒนาขึ้นไปเป็นลักษณะเสมือนระหว่างพ่อแม่และลูก ซึ่งพ่อแม่จะรัก คอยช่วยเหลือ แนะนำและคุ้มครองลูก ส่วนลูกก็จะเชื่อฟังพ่อแม่ นั่นคือประชาชนจะเชื่อฟังสถาบันด้วยความเกรงใจเหมือนลูกเชื่อฟังพ่อแม่ด้วยความเกรงใจ :

*สถาบันที่บัญญัติโดยพระผู้เป็นเจ้าคือธรรมสภาท้องถิ่น ปฏิบัติการในระดับแรกของสังคมมนุษย์ และเป็นหน่วยบริหารพื้นฐานของระบบบโลกของพระบาฮาอุลลาห์ ธรรมสภาท้องถิ่นเกี่ยวข้องกับบุคคลและครอบครัวที่ตนต้องให้กำลังใจอยู่ตลอด เพื่อให้พวกเขาสามัคคีกันในสังคมบาไฮที่พิเศษเฉพาะ ซึ่งได้พลังชีวิตและการพิทักษ์รักษาโดยกฎ บทบัญญัติและหลักการของการเปิดเผยพระธรรมของพระบาฮาอุลลาห์ ธรรมสภาท้องถิ่นคุ้มครองศาสนาของพระผู้เป็นเจ้า ทำหน้าที่ประหนึ่งเป็นคนเลี้ยงแกะที่รักใคร่ฝูงแกะบาไฮ [[25]](#footnote-25)*

*สถาบันเหล่านี้มีหน้าที่อันศักดิ์สิทธิ์ในการช่วยเหลือ แนะนำ คุ้มครองและชี้แนะศาสนิกชนในทุกทางที่ทำได้เมื่อถูกร้องขอ ที่จริงแล้วสถาบันเหล่านี้ได้รับการสถาปนาขึ้นเพียงเพื่อจุดประสงค์ของการรักษาระเบียบ ความสามัคคีและการเชื่อฟังกฎของพระผู้เป็นเจ้าในหมู่ศาสนิกชน คุณควรไปหาสถาบันเหล่านี้อย่างที่ลูกไปหาพ่อแม่ [[26]](#footnote-26)*

อย่างไรก็ตามการให้บาไฮศาสนิกชนเชื่อฟังธรรมสภาโดยสมบูรณ์ มิได้มุ่งหมายให้ธรรมสภามีอำนาจที่จะบงการชุมชนบาไฮได้อย่างเบ็ดเสร็จเด็ดขาดอย่างเผด็จการ แต่ในทางตรงข้ามกรรมการธรรมสภาไม่เพียงแต่ต้องไม่ทำให้ศาสนิกชนรู้สึกเช่นนั้นแล้ว ยังมีหน้าที่ *“บำรุงจิตวิญญาณแห่งการริเริ่มและวิสาหกิจ”* ของศาสนิกชน *“เสริมสร้างสำนึกในการพึ่งพากัน การเป็นหุ้นส่วนกัน ความเข้าใจและความมั่นใจซึ่งกันและกัน”* เพราะ *“ประสิทธิภาพและระบบของการบริหารควรไปด้วยกันกับความรัก ความอุทิศตนและพัฒนาการทางจิตวิญญาณในระดับขั้นเดียวกันเสมอ”* ซึ่งสิ่งเหล่านี้ท่านโชกิ เอฟเฟนดิ สอนไว้ในปี พ.ศ. 2467 (ค.ศ. 1924) และ พ.ศ. 2476 (ค.ศ. 1933) และต่อมาสภายุติธรรมสากลกล่าวไว้เช่นกันในปี พ.ศ. 2515 (ค.ศ. 1972) ว่า :

*ขอให้เราระลึกไว้ว่า คติธรรมของศาสนาของพระผู้เป็นเจ้า ไม่ใช่อำนาจบงการแต่เป็นมิตรภาพที่ถ่อมตน ไม่ใช่การลุแก่อำนาจแต่เป็นจิตวิญญาณของการปรึกษาหารืออย่างเปิดเผยด้วยความรัก ไม่มีสิ่งใดที่ขาดจิตวิญญาณของบาไฮที่แท้ ที่สามารถหวังจะประสานหลักการของความปรานีและความยุติธรรม เสรีภาพและการยอมจำนน ความศักดิ์สิทธิ์ของสิทธิ์ส่วนบุคคลและการยอมสละตนเอง ความระวังระไว ความรอบคอบและความสุขุมในด้านหนึ่ง ไมตรีจิต น้ำใสใจจริงและความกล้าหาญในอีกด้านหนึ่ง [[27]](#footnote-27)*

ท่านโชกิ เอฟเฟนดิ

*ประสิทธิภาพและระบบของการบริหารควรไปด้วยกันกับความรัก ความอุทิศตนและพัฒนาการทางจิตวิญญาณในระดับขั้นเดียวกันเสมอ ทั้งสองเป็นสิ่งจำเป็น การพยายามแยกอย่างหนึ่งออกจากอีกอย่างหนึ่งคือการทำให้ร่างกายของศาสนาไร้ชีวิตจิตใจ .ในวันเหล่านี้ที่ศาสนายังอยู่ในวัยทารกต้องระมัดระวังอย่างยิ่ง เพื่อไม่ให้งานประจำด้านบริหารดับจิตวิญญาณที่ต้องเลี้ยงร่างกายของการบริหารเสียเอง..จิตวิญญาณนั้นคือพลังขับเคลื่อนและอานุภาพดลใจของชีวิตของศาสนา แต่ดังที่เน้นไว้แล้ว ทั้งจิตวิญญาณและรูปแบบเป็นสิ่งจำเป็นสำหรับพัฒนาการที่ปลอดภัยและเร็วไวของการบริหาร การรักษาสมดุลที่บริบูรณ์ระหว่างทั้งสองเป็นความรับผิดชอบหลักที่ไม่มีเหมือนของผู้บริหารศาสนา [[28]](#footnote-28)*

ท่านโชกิ เอฟเฟนดิ

*ในการประชุมของตนเอง ธรรมสภาท้องถิ่นต้องพยายามพัฒนาความชำนาญในศิลปะของการปรึกษาหารือซึ่งยากแต่ให้ผลตอบแทนสูง และเป็นกระบวนการที่สมาชิกทุกคนจำเป็นต้องมีวินัยในตัวเองอย่างยิ่ง และเชื่อมั่นในอานุภาพของพระบาฮาอุลลาห์โดยสมบูรณ์ [[29]](#footnote-29)*

สภายุติธรรมสากล

## 3. **ระบบบริหารบาไฮบริหารด้วยความรัก** [Bahá’í Administration Operates with Love]

*จงปฏิบัติตามบทบัญญัติด้วยความรักที่มีต่อความงามของเรา [[30]](#footnote-30)*

พระบาฮาอุลลาห์

ในคัมภีร์แม่บทของศาสนาบาไฮซึ่งเป็นกฎบัตรของอารยธรรมโลกในอนาคต พระบาฮาอุลลาห์ทรงลิขิตให้ประชาชนปฏิบัติตามบทบัญญัติของพระองค์ด้วยความรัก เพราะอารยธรรมของโลกยุคใหม่ที่สวรรค์ลิขิตไว้จะบังเกิดขึ้นโดยแรงจูงใจที่มาจากความรักเป็นสำคัญ ซึ่งภายหลังต่อมาในปี พ.ศ. 2508 (ค.ศ. 1965) สภายุติธรรมสากลได้แนะนำธรรมสภาบาไฮทั้งหลายให้บริหารระบบสังคมของพระบาฮาอุลลาห์ด้วยความรักไว้ดังนี้ :

*เป็นหน้าที่ที่สำคัญและรีบด่วนของธรรมสภาทั้งหลายทั้งในระดับชาติและระดับท้องถิ่น ที่ไม่เพียงจะนำกฎของพระบาฮาอุลลาห์มาใช้ด้วยความยุติธรรมและหนักแน่น แต่ควรเพิ่มความเข้าใจและความอุทิศตนของศาสนิกชนทั้งหลายต่อกฎเหล่านี้ด้วย ด้วยวิธีนี้พวกเขาจะเชื่อฟังกฎเหล่านี้มิใช่เพราะกลัวการลงโทษ แต่เพราะความรักที่มีต่อพระบาฮาอุลลาห์ และเพราะว่าชีวิตทั้งหมดของพวกเขาถูกเปลี่ยนแปลงและปรับทิศทางใหม่ในหนทางของพระผู้เป็นเจ้า [[31]](#footnote-31)*

สภายุติธรรมสากล

กฎหมายสามารถยับยั้งความชั่วร้ายที่แสดงออกภายนอก แต่ไม่สามารถยับยั้งความชั่วร้ายที่ซ่อนเร้นอยู่ในจิตใจ แต่ศาสนาสามารถยับยั้งความชั่วร้ายทั้งที่แสดงออกภายนอกและที่อยู่ในจิตใจ ดังนั้นการจัดระเบียบสังคมที่ไร้ศรัทธาในศาสนา จึงต้องอาศัยการออกกฎหมายและบทลงโทษเป็นหลักในการยับยั้งการทำความชั่ว ซึ่งก็ได้พิสูจน์ให้เห็นแล้วว่าไม่สามารถค้ำจุนความสงบสุขในสังคมได้ เพราะความชั่วร้ายที่ซ่อนเร้นอยู่ในจิตใจยังคงมองหาโอกาสที่จะทำความชั่วในลักษณะที่กฎหมายเอื้อมมือไปไม่ถึง แต่สำหรับอารยธรรมใหม่ที่จะบังเกิดขึ้นโดยอิทธิพลของระบบสังคมหรือระบบโลกของพระบาฮาอุลลาห์ ซึ่งจะเป็นอารยธรรมสวรรค์ที่ได้รับการค้ำจุนด้วยอานุภาพธรรมของพระองค์ ประชาชนจะได้รับการอบรมและแรงบันดาลใจให้เชื่อฟังกฎหมายและละเว้นจากการทำความชั่วด้วยจิตสำนึกเป็นสำคัญ มิใช่เพราะกลัวการถูกลงโทษ ดังที่พระบาฮาอุลลาห์และพระอับดุลบาฮากล่าวไว้ดังนี้ :

*ในการวางหลักการและกฎหมาย ส่วนหนึ่งอุทิศให้บทลงโทษซึ่งก่อรูปขึ้นมาเป็นเครื่องมือที่มีประสิทธิภาพสำหรับสวัสดิภาพและการคุ้มครองมนุษย์ อย่างไรก็ตามความกลัวบทลงโทษทำให้มนุษย์วางมือจากการกระทำสิ่งที่ต่ำช้าน่ารังเกียจเพียงภายนอกเท่านั้น ทว่าสิ่งที่ปกป้องและรั้งมนุษย์ทั้งภายนอกและภายในจิตใจที่เป็นมาและยังคงเป็นคือความกลัวพระผู้เป็นเจ้า ความกลัวนี้เป็นผู้คุ้มครองมนุษย์อย่างแท้จริง และเป็นผู้อารักขาทางจิตวิญญาณของมนุษย์ [[32]](#footnote-32)*

พระบาฮาอุลลาห์

*ดังนี้มีความแตกต่างกันมากระหว่างการป้องกันอาชญากรรมโดยมาตรการที่รุนแรงและตอบโต้ กับการฝึกฝนประชาชนและสั่งสอนพวกเขาให้ปัญญาสว่างและมีธรรม จนพวกเขารังเกียจการก่ออาชญากรรมทุกอย่างโดยปราศจากความกลัวการถูกลงโทษและการแก้แค้นที่จะมา ที่จริงแล้วพวกเขาจะถือว่าการก่ออาชญากรรมในตัวมันเอง คือความขายหน้าอย่างยิ่งและการลงโทษที่ทารุณที่สุด...*

*เช่นนั้นจงดูซิว่าอารยธรรมทางวัตถุกับอารยธรรมสวรรค์ต่างกันมากเพียงไร อารยธรรมทางวัตถุหาทางใช้กำลังและการลงโทษเพื่อรั้งประชาชนไม่ให้ทำเรื่องร้าย ไม่ให้ทำร้ายสังคมหรือก่ออาชญากรรม แต่สำหรับอารยธรรมสวรรค์ บุคคลจะถูกปรับให้รังเกียจการก่ออาชญากรรมโดยไม่ได้กลัวการถูกลงโทษ และมองอาชญากรรมในตัวมันเองว่าเป็นความทรมานที่เจ็บปวดที่สุด และด้วยความขมีขมันและเบิกบานพวกเขาจะตั้งหน้าให้ได้มาซึ่งคุณความดีของความเป็นมนุษย์..ส่งเสริมความก้าวหน้าของมนุษย์ และกระจายแสงสว่างไปทั่วโลก[[33]](#footnote-33)*

พระอับดุลบาฮา

## 4. **การเลือกตั้งของบาไฮ** [Bahá’í Elections]

ระบบสังคมของพระบาฮาอุลลาห์อาศัยการเลือกตั้งแบบประชาธิปไตยที่ตัดสินกันด้วยเสียงข้างมากเช่นกัน แต่แตกต่างกันในวิธีการเลือกตั้ง สภายุติธรรมสากลกล่าวไว้ในปี พ.ศ. 2514 (ค.ศ. 1971) ว่า :

*วิธีการเลือกตั้งของบาไฮขัดกับวิธีและการปฏิบัติของการเลือกตั้งในระบบการเมืองโดยสิ้นเชิง ท่านศาสนภิบาลที่รักยิ่งได้ชี้ให้เราเห็นว่า หากเราทำตามวิธีของนักการเมืองในการเลือกตั้งของบาไฮของเรา ความเข้าใจผิดและความขัดแย้งจะเกิดขึ้น ความวุ่นวายและความสับสนจะเกิดขึ้นตามมา การทำสิ่งร้ายๆ จะดาษดื่น และชุมชนบาไฮนั้นจะถูกตัดขาดจากพลังอำนาจของพระผู้เป็นเจ้า [[34]](#footnote-34)*

สภายุติธรรมสากล

ความแตกต่างจากวิธีการเลือกตั้งในระบบการเมืองโดยสิ้นเชิงนั้นก็คือ การเลือกตั้งของบาไฮไม่มีการเสนอชื่อหรือสมัครรับเลือกตั้ง ไม่มีการหาเสียง ไม่มีการชักจูงหรือปรึกษาหารือกันว่าจะเลือกใครดี ลงคะแนนเป็นความลับและไม่บอกใครแม้แต่สามีหรือภรรยา แต่ให้ตั้งจิตอธิษฐานก่อนตัดสินใจลงคะแนนให้ผู้ที่มีคุณสมบัติตามที่ท่านโชกิ เอฟเฟนดิ แนะนำไว้ในปี พ.ศ. 2468 (ค.ศ. 1925) โดยไม่คำนึงถึงฐานะทางสังคมหรือเศรษฐกิจ ดังนี้ :

*โดยปราศจากร่องรอยแม้แต่น้อยของความคลั่งไคล้และอคติ และไม่คำนึงถึงข้อพิจารณาด้านวัตถุใดๆ เป็นหน้าที่ที่จะพิจารณาชื่อของผู้ที่มีคุณสมบัติที่จำเป็นทั้งหลายผสานกันดีที่สุดเท่านั้น นั่นคือ จงรักภักดีอย่างไม่มีข้อสงสัย อุทิศตนอย่างไม่เห็นแก่ตัว จิตใจฝึกฝนมาดี มีความสามารถเป็นที่ยอมรับ และมีประสบการณ์ที่มีวุฒิภาวะ [[35]](#footnote-35)*

ท่านโชกิ เอฟเฟนดิ

การเสนอชื่อหรือสมัครรับเลือกตั้งเป็นการจำกัดอิสระในการลงคะแนน เพราะผู้มีสิทธิ์เลือกตั้งไม่สามารถลงคะแนนให้คนอื่นนอกเหนือจากผู้ที่ถูกเสนอชื่อหรือสมัครรับเลือกตั้ง และผู้ที่ชนะเลือกตั้งอาจไม่มีคุณสมบัติเหมาะสมสำหรับตำแหน่งนั้นๆ แต่อาจเป็นเพียงผู้ที่มีความสามารถในการแข่งขันเลือกตั้ง การไม่มีการเสนอชื่อหรือสมัครรับเลือกตั้งในการเลือกตั้งของบาไฮ ทำให้ผู้ลงคะแนนเสียงไม่ถูกจำกัดและมีอิสระที่จะเลือกใครก็ได้ที่ตนคิดว่าเหมาะสมที่สุด ในปี พ.ศ. 2470 (ค.ศ. 1927) และ พ.ศ. 2478 (ค.ศ. 1935) ท่านโชกิ เอฟเฟนดิอธิบายไว้ และต่อมาในปี พ.ศ. 2531 (ค.ศ. 1988) สภายุติธรรมสากลชี้แจงว่า :

*ผู้มีสิทธิ์ออกเสียง...ได้รับการเรียกร้องมิให้ลงคะแนนให้ใครนอกจากผู้ที่การอธิษฐานและใคร่ครวญดลใจตนให้สนับสนุน ยิ่งไปกว่านั้นวิธีปฏิบัติของการเสนอชื่อซึ่งเป็นภัยอย่างยิ่งต่อบรรยากาศการเลือกตั้งที่มีการอธิษฐานและเงียบ ยังถูกมองด้วยความไม่ไว้ใจ เนื่องด้วยเป็นการให้สิทธิ์ที่จะไม่ให้สิทธิ์ที่พระผู้เป็นเจ้าประทานมาให้ผู้ลงคะแนนเลือทุกคน ในการลงคะแนนให้เฉพาะผู้ที่มโนธรรมของตนเชื่อมั่นว่าเป็นผู้ที่คู่ควรที่สุด [[36]](#footnote-36)*

ท่านโชกิ เอฟเฟนดิ

*วิธีปฏิบัติของการเสนอชื่อซึ่งขัดกับจิตวิญญาณของระบบบริหารบาไฮ มิตรสหายทุกคนควรทิ้งไปทั้งหมด เพราะมิฉะนั้นแล้วอิสรภาพของผู้เลือกตั้งบาไฮในการเลือกกรรมการของธรรมสภาใดๆ จะตกอยู่ในอันตรายอย่างร้ายแรง ซึ่งจะให้หนทางเปิดไว้สำหรับการครอบงำของบุคคลเด่นดัง ไม่เพียงเท่านั้น..แค่เพียงเสนอชื่อก็จะนำไปสู่การจัดตั้งเป็นพรรคในที่สุด ซึ่งขัดกับจิตวิญญาณของศาสนาอย่างสิ้นเชิง[[37]](#footnote-37)*

ท่านโชกิ เอฟเฟนดิ

*ความแตกต่างขั้นมูลฐานระหว่างระบบที่มีผู้สมัครหรือถูกเสนอชื่อรับเลือกตั้งกับระบบบาไฮคือ ในระบบแรกนั้น บุคคลบางคนหรือผู้ที่เสนอชื่อพวกเขา เป็นคนตัดสินใจว่าตัวพวกเขาควรอยู่ในตำแหน่งอำนาจ แล้วเสนอตัวเองให้ได้รับลงคะแนนเข้าไปอยู่ในตำแหน่งนั้น ในระบบบาไฮการตัดสินใจนี้อยู่ที่คณะผู้มีสิทธิ์เลือกตั้ง [[38]](#footnote-38)*

สภายุติธรรมสากล

สิ่งที่จะตามมาจากการสมัครรับเลือกตั้งก็คือการหาเสียงแข่งกัน ซึ่งต้องมีค่าใช้จ่ายและมักจะมีสิ่งเลวร้ายเกิดขึ้นหลายอย่างในการแข่งขันกันนี้ ท่านโชกิ เอฟเฟนดิ ได้ห้ามปรามไว้ในปี พ.ศ. 2475 (ค.ศ. 1932) และ พ.ศ. 2470 (ค.ศ. 1927) ดังนี้ :

*การหาเสียงไม่ได้รับความเห็นชอบ...การเลือกตั้งบาไฮของชุมชนวิสุทธิ์พ้นจากร่องรอยทั้งหมดของการหาเสียงและการวางอุบายที่เป็นลักษณะพิเศษของกิจกรรมของคนเล่นไม่ซื่อ [[39]](#footnote-39)*

ท่านโชกิ เอฟเฟนดิ

*ขอให้พวกเขาเฝ้าระวังเป็นที่สุด เพื่อว่าการเลือกตั้งจะดำเนินไปอย่างอิสระ ทั่วถึง ด้วยบัตรลงคะแนนที่เป็นความลับ ทุกรูปแบบของอุบาย การลวง การสมรู้ร่วมคิดและการบีบบังคับเป็นที่ห้ามและต้องหยุด [[40]](#footnote-40)*

ท่านโชกิ เอฟเฟนดิ

*สิ่งที่มิตรสหายควรทำคือการทำความคุ้นเคยกันและกันอย่างถ้วนทั่ว แลกเปลี่ยนทัศนะ คลุกคลีกันอย่างอิสระและอภิปรายเงื่อนไขที่จำเป็นและคุณสมบัติต่างๆ สำหรับการเป็นกรรมการธรรมสภา โดยไม่พาดพิงหรือเกี่ยวโยงไปถึงบุคคลใดเป็นการเฉพาะไม่ว่าโดยอ้อมอย่างไร เราควรละเว้นการชักจูงความคิดของผู้อื่นหรือหาเสียงให้ใคร แต่ควรเน้นความจำเป็นที่จะต้องทำความคุ้นเคยอย่างเต็มที่กับคุณสมบิติของการเป็นกรรมการที่กล่าวไว้ในธรรมจารึกของพระผู้เป็นที่รักยิ่งของเรา และเรียนรู้เกี่ยวกับกันและกันมากขึ้นโดยประสบการณ์ส่วนตัว ดีกว่าโดยรายงานและความคิดเห็นของผู้อื่น [[41]](#footnote-41)*

ท่านโชกิ เอฟเฟนดิ

ในระบบการเลือกตั้งที่เป็นอยู่ ต้องรอให้เวลาเลือกตั้งมาถึงก่อน ประชาชนจึงจะรู้ว่ามีใครบ้างเสนอตัวมาให้เลือก และถ้าไม่เคยรู้จักผู้สมัครรับเลือกตั้งมาก่อน ก็ไม่มีโอกาสและไม่มีเวลาพอที่จะเรียนรู้ว่าผู้สมัครรับเลือกตั้งแต่ละคนเป็นอย่างไร มีคุณธรรม วุฒิภาวะ ความรู้ความสามารถแค่ไหน จึงมักต้องอาศัยข้อมูลเกี่ยวกับผู้สมัครรับเลือกตั้งที่ได้ยินได้ฟังมาจากการหาเสียงหรือจากคนอื่น ซึ่งถ้าเป็นข้อมูลที่มาจากหัวคะแนนหรือฝ่ายสนับสนุนผู้สมัครรับเลือกตั้งก็จะเป็นทางบวก แต่ถ้าเป็นข้อมูลที่มาจากฝ่ายตรงข้ามก็จะเป็นทางลบ ประชาชนจึงไม่อาจแน่ใจว่าผู้สมัครรับเลือกตั้งแต่ละคนเป็นอย่างไร และดังนั้นไม่สามารถตัดสินใจลงคะแนนเสียงได้อย่างหลักแหลม ไม่รู้จะลงคะแนนให้ใครดี และในที่สุดอาจต้องลงคะแนนเสียงแบบสุ่มสี่สุมห้าโดยไม่รู้จริง ในแง่นี้อาจถือได้ว่าผลการเลือกตั้งที่ออกมาไม่ไช่เสียงของสัจธรรม เพียงแต่บ่งบอกว่าผู้สมัครรับเลือกตั้งคนไหนมีความสามารถในการหาเสียงหรือชักจูงประชาชนให้ลงคะแนนให้ตนได้เก่งกว่ากัน ซึ่งอาจต้องใช้อุบาย เงิน ผลประโยชน์ล่อใจ สร้างภาพ ขายฝัน หรือแม้กระทั่งข่มขู่

ในระบบสังคมบาไฮ ผู้มีสิทธิ์เลือกตั้งได้รับการสนับสนุนให้ลงคะแนนเสียงอย่างหลักแหลม มิใช่ลงคะแนนเสียงอย่างสุมสี่สุมห้า จึงเป็นหน้าที่ของพลเมืองที่มีสำนึกรับผิดชอบต่อสังคมที่จะทำความรู้จักคนอื่นโดยการมีส่วนร่วมหรือติดตามความเป็นไปหรือกิจกรรมต่างๆ ในสังคม (และโอกาสที่เปิดให้อย่างสม่ำเสมอในระบบสังคมบาไฮคืองานฉลองบุญสิบเก้าวัน) เพื่อว่าเมื่อเวลาการเลือกตั้งมาถึง ตนจะรู้ด้วยตัวเองว่าควรจะลงคะแนนให้ใคร ซึ่งมีเวลาตลอดทั้งปีที่จะทำได้โดยไม่ต้องรอจนกว่าจะมีการสมัครรับเลือกตั้ง ท่านโชกิ เอฟเฟนดิแนะนำเกี่ยวกับเรื่องนี้ไว้ในปี พ.ศ. 2478 (ค.ศ. 1935) ว่า :

*อย่างไรก็ตามสิทธิ์ที่พิเศษเฉพาะที่ศาสนิกชนมีอยู่นี้ มิได้แสดงนัยหรือเป็นข้อผูกมัดว่าเขาต้องลงคะแนนเสียง ถ้าเขารู้สึกว่าสภาพแวดล้อมที่เขาอาศัยอยู่ ไม่อำนวยหรือยอมให้เขาใช้สิทธินั้นได้อย่างฉลาดด้วยความเข้าใจ เรื่องนี้ควรให้อยู่กับแต่ละบุคคลที่จะตัดสินใจตามมโนธรรมและดุลพินิจของตนเอง [[42]](#footnote-42)*

ท่านโชกิ เอฟเฟนดิ

*นอกจากอันตรายร้ายแรงเหล่านี้แล้ว วิธีปฏิบัติของการเสนอชื่อยังมีข้อเสียอย่างยิ่งของการดับจิตวิญญาณแห่งการริเริ่มและการพัฒนาตนเองในตัวศาสนิกชน ที่จริงแล้วหนึ่งในจุดประสงค์ที่สำคัญทั้งหลายของขั้นตอนดำเนินการและวิธีของการเลือกตั้งของบาไฮคือ การพัฒนาศาสนิกชนทุกคนให้มีจิตวิญาณของความรับผิดชอบ โดยการเน้นความจำเป็นในการค้ำจุนอิสรภาพเต็มที่ของศาสนิกชนในการเลือกตั้ง กระบวนวิธีดังกล่าวทำให้เป็นหน้าที่ของทุกคนที่จะเป็นสมาชิกที่แข็งขันและรับทราบดีของชุมชนที่ตนอาศัยอยู่ การจะลงคะแนนได้อย่างฉลาดในเวลาเลือกตั้ง จำเป็นที่เขาจะต้องติดต่อกับกิจกรรมทั้งหมดในท้องถิ่นอย่างใกล้ชิดอยู่ตลอด ไม่ว่าจะเป็นการสอน การบริหารหรืออื่นๆ และมีส่วนร่วมในกิจการต่างๆ ของคณะกรรมการและธรรมสภาทั้งในระดับท้องถิ่นและระดับชาติในประเทศของตนอย่างเต็มที่และหมดหัวใจ ด้วยวิธีนี้เท่านั้นที่ศาสานิกชนจะสามารถพัฒนาจิตสำนึกต่อสังคมอย่างแท้จริง และมีสำนึกรับผิดชอบอย่างแท้จริงในเรื่องต่างๆ ที่มีผลกระทบต่อประโยชน์ของศาสนา ดังนี้ชีวิตชุมชนของบาไฮกำหนดให้เป็นหน้าที่ของศาสนิกชนที่ซื่อสัตย์และจงรักภักดีทุกคนที่จะต้องเป็นผู้เลือกตั้งที่ฉลาด รับทราบดีและรับผิดชอบ และยังให้โอกาสผู้นั้นยกตนเองขึ้นมาให้ถึงสถานะนี้ และเนื่องด้วยวิธีปฏิบัติของการเสนอชื่อขวางกั้นพัฒนาการของคุณสมบัติดังกล่าวในตัวศาสนิกชน และยังนำไปสู่ความทุจริตและการเล่นพรรคเล่นพวก จึงต้องเลิกให้หมดในการเลือกตั้งของบาไฮทั้งหมด [[43]](#footnote-43)*

ท่านโชกิ เอฟเฟนดิ

ต่างจากระบบการเมืองที่เป็นอยู่ที่มีการแข่งขันต่อสู้กันในการเลือกตั้งเพื่อขึ้นมามีอำนาจ ซึ่งเป็นเรื่องยากที่ผู้ที่ชนะการเลือกตั้งจะสามารถใช้อำนาจนั้นผดุงความยุติธรรมและความสามัคคีในสังคมได้ เพราะสังคมได้แบ่งแยกออกเป็นฝักเป็นฝ่ายเสียแล้วโดยวิธีการเลือกตั้ง มีฝ่ายที่สนับสนุนตนและฝ่ายตรงกันข้าม และมีแนวโน้มว่าตนจะใช้อำนาจอย่างลำเอียงไปทางฝ่ายที่สนับสนุนหรือลงคะแนนเสียงให้ตน เพื่อเป็นการตอบแทนและค้ำจุนอำนาจของตน นอกจากนี้ผู้ที่ขึ้นมามีอำนาจโดยวิธีการเลือกตั้งในปัจจุบัน ยังต้องใช้เวลาและพลังงานอย่างมากในการต่อกรกับฝ่ายตรงข้ามที่พยายามบั่นทอนหรือต่อต้านอำนาจของตน

ระบบการเลือกตั้งของบาไฮเปิดทิวทัศน์ใหม่ของประชาธิปไตยที่ผดุงความสามัคคีและความสงบสุขในสังคม เมื่อไม่มีการสมัครรับเลือกตั้งจึงไม่มีการรวมตัวกันเป็นพรรค สังคมจึงไม่เกิดการแบ่งพรรคแบ่งพวก ผู้ได้รับเลือกตั้งจึงไม่ต้องห่วงหรือคอยระวังว่าจะมีใครมาบั่นทอนอำนาจ เพราะตนไม่ได้แข่งขันหรือต่อสู้กับใครเพื่อขึ้นมามีอำนาจ ดังนั้นตนจึงไม่ต้องเสียสมาธิไปกับเรื่องเหล่านั้นและสามารถอุทิศตนเพื่อประโยชน์ของส่วนรวมได้เต็มที่ด้วยความยุติธรรม โดยไม่มีข้อจำกัดในการปฏิบัติหน้าที่ เพราะไม่มีฐานเสียงที่จะต้องคอยดูแลและเอาใจ ไม่มีข้อผูกมัดที่จะต้องตอบแทนผู้ที่ช่วยหาเสียงและลงคะแนนให้ตน หรือตอบแทนผู้ที่ช่วยสนับสนุนค่าใช้จ่ายในการหาเสียงเลือกตั้ง ซึ่งมักนำไปสู่การคอรับชั่นหรือการทุจริตเชิงนโยบาย ส่วนประชาชนในสังคมที่ไม่มีการแบ่งแยกเป็นฝักเป็นฝ่ายโดยวิธีการเลือกตั้ง จะร่วมแรงร่วมใจและสามัคคีกันสนับสนุนสถาบันปกครองที่ตนเลือกตั้งกันขึ้นมาไม่ว่าผู้ที่ได้รับเลือกจะเป็นใคร และจะไม่มีแรงจูงใจที่จะชิงอำนาจเพราะไม่รู้ว่าจะชิงอำนาจไปให้ฝ่ายไหนเพราะไม่มีการแบ่งฝ่าย นอกจากนี้บรรดาผู้ที่ไม่จริงใจที่จะทำประโยชน์ให้ส่วนรวม แต่คิดจะรวมพวกรวมพลังกันเพื่อหวังจะขึ้นมามีอำนาจและหาประโยชน์ส่วนตัว ก็ไม่สามารถทำได้เพราะไม่มีช่องทางเปิดให้ใครมารวมตัวกันเป็นพวกเป็นพรรคมาสมัครรับเลือกตั้ง

## 5. **ไม่พัวพันกับการเมือง** [Non-Involvement in Partisan Politics]

เป้าหมายสุดท้ายของศาสนาบาไฮคือการประสานสามัคคีมนุษยชาติให้เป็นหนึ่งเดียวกัน จึงเห็นได้ว่าพัฒนาการของศาสนาบาไฮมีกลไกรับประกันเอกภาพมาอย่างต่อเนื่องไม่ขาดตอนตั้งแต่เริ่มต้น จากพระบ๊อบ พระบาฮาอุลลาห์ พระอับดุลบาฮา ท่านโชกิ เอฟเฟนดิ และในปัจจุบันคือสภายุติธรรมสากลซึ่งสืบทอดภารกิจในการค้ำจุนเอกภาพนี้ให้คงอยู่ต่อไปจนกว่าจะสิ้นสุดยุคของศาสนาบาไฮที่มีระยะเวลาไม่น้อยกว่าหนึ่งพันปี เพราะหากศาสนาขาดเอกภาพ แตกสามัคคีและแบ่งออกเป็นนิกายเสียเอง ศาสนาจะไม่เพียงแต่ไม่สามารถประสานสามัคคีมนุษยชาติเท่านั้น แต่จะเป็นเหตุของการแตกสามัคคีด้วย ด้วยเหตุนี้บาไฮจึงหลีกเลี่ยงทุกสิ่งที่จะทำให้ชุมชนของตนแตกสามัคคี ซึ่งจะทำให้ตนไม่สามารถบรรลุเป้าหมายของการประสานสามัคคีมนุษยชาติให้เป็นหนึ่งเดียวกัน และแน่นอนที่สุดสิ่งหนึ่งที่บาไฮต้องหลีกเลี่ยงก็คือ การเมืองและการถกเถียงทางการเมือง เพราะนั่นจะเป็นเหตุของการแตกสามัคคี การไม่พัวพันกับการเมืองนี้เป็นบทบัญญัติข้อหนึ่งของศาสนาบาไฮ ซึ่งท่านโชกิ เอฟเฟนดิ สอนไว้ในปี พ.ศ. 2490 (ค.ศ. 1947) และ พ.ศ. 2491 (ค.ศ. 1948) ว่า :

*เราบาไฮเป็นหนึ่งเดียวกันทั่วโลก เรากำลังหาทางก่อสร้างระบบโลกใหม่ที่มีจุดกำเนิดจากสวรรค์ เราจะสร้างระบบนี้ได้อย่างไรหากบาไฮแต่ละคนเป็นสมาชิกของพรรคการเมืองต่างกัน ซึ่งบางพรรคเป็นฝ่ายตรงกันข้ามกันอย่างสิ้นเชิง เอกภาพของเราจะอยู่ที่ไหน เราจะแบ่งแยกกันเองเพราะการเมือง และนี้ขัดกับจุดประสงค์ของเรา...เอกภาพของศาสนาของเราจะอยู่ที่ไหน...หนทางดีที่สุดสำหรับบาไฮที่จะรับใช้ประเทศของตนและโลกคือ การทำงานเพื่อสถาปนาระบบโลกของพระบาฮาอุลลาห์ ซึ่งจะประสานสามัคคีมวลมนุษย์ทีละน้อย และจะเลิกระบบการเมืองและความเชื่อทางศาสนาที่แบ่งแยก[[44]](#footnote-44)*

ท่านโชกิ เอฟเฟนดิ

*ในฐานะบาไฮศาสนิกชน เราไม่ใช่ผู้ที่จะวินิจฉัยรัฐบาลของเราว่ายุติธรรมหรือไม่ยุติธรรม เพราะศาสนิกชนแต่ละคนย่อมมีมุมมองต่างกันแน่นอน และภายในหมู่บาไฮของเราเองแหล่งเพาะความขัดแย้งจะผุดขึ้นมาและทำลายความสามัคคีของเรา เราต้องสร้างระบบบาไฮของเราขึ้นมา และปล่อยให้ระบบที่บกพร่องทั้งหลายในโลกเป็นไปตามหนทางของมัน เราไม่สามารถเปลี่ยนระบบเหล่านี้ได้โดยการเข้าไปพัวพัน ในทางตรงข้ามระบบเหล่านี้จะทำลายเรา [[45]](#footnote-45)*

ท่านโชกิ เอฟเฟนดิ

การไม่พัวพันกับการเมืองของบาไฮหมายความว่า บาไฮจะไม่สมัครรับเลือกตั้ง ไม่เป็นหัวคะแนนหรือหาเสียงให้ใคร ไม่เป็นสมาชิกพรรคการเมืองใด ไม่สนับสนุนนักการเมืองหรือพรรคการเมืองใด แต่จะใช้สิทธิ์เลือกตั้งโดยเลือกลงคะแนนที่ความดีของบุคคล และจะไม่เอาคะแนนเสียงของตนมาต่อรองเอาอะไรจากผู้สมัครรับเลือกตั้ง ซึ่งอาจนำไปสู่การซื้อขายเสียงในรูปแบบต่างๆ ได้ไม่ยากโดยทางตรงหรือทางอ้อม นอกจากนี้บาไฮจะไม่ชักจูงกันและกันให้ช่วยลงคะแนนให้ใครเหมือนกับที่ตนปฏิบัติในการเลือกตั้งของบาไฮ เพราะไม่ต้องการให้ชุมชนบาไฮติดเชื้อการเมืองที่แบ่งแยก ดังที่ท่านโชกิ เอฟเฟนดิ แนะนำไว้ว่า :

*มิตรสหายสามารถไปลงคะแนนเสียงถ้าทำได้ได้โดยไม่แสดงตัวเข้ากับพรรคใด แน่นอนว่าการเข้าไปสู่สมรภูมิของการเมืองเพื่อพรรคการเมืองเป็นภัยต่อประโยชน์สูงสุดของศาสนา และจะทำอันตรายศาสนา เป็นเรื่องของแต่ละบุคคลที่จะใช้สิทธิ์ของตนลงคะแนนโดยออกห่างจากการเมืองเพื่อพรรคการเมือง และระลึกไว้เสมอว่าตนกำลังลงคะแนนที่คุณความดีของบุคคล หาใช่เพราะว่าเขาสังกัดพรรคนั้นหรือพรรคนี้ [[46]](#footnote-46)*

ท่านโชกิ เอฟเฟนดิ

หากย้อนไปสมัยที่ท่านโชกิ เอฟเฟนดิให้คำแนะนำดังกล่าว ผู้ที่ทราบข้อห้ามนี้ของศาสนาบาไฮอาจไม่เห็นด้วยโดยคิดว่า ถ้าไม่พัวพันกับการเมืองแล้วเราจะช่วยประเทศชาติบ้านเมืองให้เจริญได้อย่างไร แต่ปัจจุบันนี้คงเข้าใจได้ไม่ยากว่าทำไมตั้งแต่กลางคริสต์ศตวรรษที่ยี่สิบเรื่อยมาในจดหมายหลายฉบับถึงชุมชนบาไฮทั่วโลก ท่านโชกิ เอฟเฟนดิ ได้ห้ามบาไฮไม่ให้เสียเวลาไปพัวพันกับการเมือง แต่ให้มุ่งมั่นพัฒนาระบบบริหารบาไฮ ตัวอย่างคำแนะนำของท่านที่ปรากฏอยู่ในจดหมายเหล่านี้ (พ.ศ. 2494 (ค.ศ. 1951), พ.ศ. 2490 (ค.ศ. 1947) และ พ.ศ. 2473 (ค.ศ. 1930) ได้แก่ :

*สิ่งที่เราบาไฮต้องเผชิญอยู่คือความจริงที่ว่า สังคมกำลังแตกสลายอย่างรวดเร็วถึงขนาดว่า ประเด็นทางศีลธรรมทั้งหลายที่เคยชัดเจนเมื่อครึ่งศตวรรษที่แล้ว มาบัดนี้สับสนอย่างสิ้นหวัง และยิ่งกว่านั้นยังปนเปกับผลประโยชน์ทางการเมืองที่ต่อสู้กัน นั่นเองที่ทำไมบาไฮต้องใช้พลังอำนาจทั้งหมดของตนในช่องทางของการก่อสร้างศาสนาบาไฮและระบบบริหารของศาสนา บาไฮไม่สามารถเปลี่ยนแปลงหรือช่วยเหลือโลกในหนทางอื่นใดในปัจจุบัน หากบาไฮเข้าไปพัวพันกับประเด็นทั้งหลายที่รัฐบาลในโลกกำลังดิ้นรนต่อสู้กัน พวกเขาจะหลงทาง แต่ถ้าพวกเขาสร้างแบบแผนของบาไฮขึ้นมา พวกเขาจะสามารถเสนอแบบแผนนั้นเป็นวิธีการรักษาเมื่อคนอื่นทั้งหมดล้มเหลว [[47]](#footnote-47)*

ท่านโชกิ เอฟเฟนดิ

*ท่านไม่สามารถแสดงเหตุผลต่อพวกคุณทั้งหมดได้เพียงพอเกี่ยวกับความสำคัญที่บาไฮจะตระหนักว่า งานบาไฮที่ดำเนินด้วยใจจดจ่อ ตรงไปตรงมาและมีประสิทธิภาพ ไม่ใช่เป็นเพียงหน้าที่สำคัญที่สุดของพวกเขาเท่านั้น แต่เป็นหนทางที่ดีที่สุดที่พวกเขาสามารถส่งเสริมประโยชน์ของมนุษยชาติ...เราต้องระลึกไว้เสมอว่าระบบของพระบาฮาอุลลาห์คือยารักษาโรค และมาตรการอื่นทั้งหมด...ที่เปิดตัวโดยองค์การสหประชาชาติหรือรัฐบาลต่างๆ ไม่ว่าจะมีน้ำหนักหรือก้าวหน้าเพียงไร โดยสาระแล้วเป็นยาบรรเทาอาการ เราต้องเอาใจจดจ่อกับการทำให้อุปนิสัยใจคอของเราสมบูรณ์ในฐานะที่เป็นบาไฮ พัฒนาระบบโลกของเราที่ยังเป็นตัวอ่อนในครรภ์และยังไม่เป็นที่เข้าใจอย่างเหมาะสม กระจายพระธรรมตามข้อกำหนดที่อยู่ในแผนงานสวรรค์ และสร้างชุมชนบาไฮที่ประสานกันอย่างแน่นแฟ้นและแผ่ไปทั่วโลก [[48]](#footnote-48)*

ท่านโชกิ เอฟเฟนดิ

*ข้าพเจ้าถือว่าเป็นหน้าที่ของข้าพเจ้าที่จะเตือนทุกคนที่เริ่มต้นในศาสนาบาไฮว่า ความรุ่งโรจน์ของอธิปไตยสวรรค์ตามพันธสัญญาที่คำสอนบาไฮบอกไว้ล่วงหน้า จะเปิดเผยออกมาได้ก็ต่อเมื่อครบกำหนดเวลา นัยต่างๆ ในคัมภีร์อัคดัสและพระประสงค์ของพระอับดุลบาฮาในฐานะเอกสารคู่ที่เก็บองค์ประกอบของอธิปไตยนั้น กว้างไกลเกินกว่าคนรุ่นนี้จะทำความเข้าใจและเห็นคุณค่าได้เต็มที่ ข้าพเจ้าไม่สามารถละเว้นการขอร้องบรรดาผู้ที่เป็นแนวร่วมกับศาสนาบาไฮว่า อย่าได้ใส่ใจกับความคิดเห็นต่างๆ ที่มีอยู่ทั่วและสิ่งที่เป็นสมัยนิยมชั่วแล่นทั้งหลาย และจงตระหนักอย่างไม่เคยมีมาก่อนว่า ทฤษฎีที่แสดงให้เห็นแล้วว่าผิดและสถาบันที่ง่อนแง่นทั้งหลายของอารยธรรมในปัจจุบัน จำเป็นต้องปรากฏแตกต่างกันอย่างเด่นชัดกับสถาบันทั้งหลายที่พระผู้เป็นเจ้าประทานมา ซึ่งถูกกำหนดให้ผงาดขึ้นมาบนความพังทลายของสถาบันที่ง่อนแง่นเหล่านั้น [[49]](#footnote-49)*

ท่านโชกิ เอฟเฟนดิ

ต่อมาในปี พ.ศ. 2513 (ค.ศ. 1970) และ พ.ศ. 2519 (ค.ศ. 1976) สภายุติธรรมสากลได้สานต่อสิ่งที่ท่านโชกิ เอฟเฟนดิ เคยสอนบาไฮไว้ให้มุ่งมั่นพัฒนาระบบโลกของพระบาฮาอุลลาห์ ซึ่งจะเป็นที่พักพิงเดียวของมนุษยชาติและเป็นความหวังเดียวของโลก โดยกล่าวไว้ดังนี้ :

*ประชาคมบาไฮเป็นองค์กรที่แผ่ไปทั่วโลกที่หาทางสถาปนาสันติภาพสากลที่แท้จริงบนโลก หากบาไฮคนหนึ่งทำงานให้พรรคการเมืองหนึ่งเพื่อเอาชนะอีกพรรคการเมืองหนึ่ง นั่นเป็นการปฏิเสธจิตวิญญาณของศาสนา ดังนั้นสมาชิกภาพในพรรคการเมืองใดๆ เลี่ยงไม่ได้ที่จะต้องปฏิเสธหลักการของสันติภาพและเอกภาพบางข้อหรือทั้งหมดที่พระบาฮาอุลลาห์ประกาศไว้ ดังที่พระอับดุลบาฮากล่าวไว้ว่า : ‘พรรคของเราคือพรรคของพระผู้เป็นเจ้า เราไม่ได้สังกัดพรรคใด’*

*หากบาไฮคนหนึ่งยืนกรานว่าตนมีสิทธิ์ที่จะสนับสนุนพรรคการเมืองหนึ่ง เขาไม่สามารถปฏิเสธอิสรภาพในระดับขั้นเดียวกันแก่ศาสนิกชนคนอื่นๆ นี้ย่อมหมายความว่าในหมู่สมาชิกของศาสนาบาไฮ ซึ่งมีพันธกิจเบื้องต้นคือการประสานสามัคคีมวลมนุษย์ให้เป็นครอบครัวที่ยิ่งใหญ่เดียวกันภายใต้พระผู้เป็นเจ้า จะมีบาไฮที่ต่อต้านกันและกัน เช่นนั้นแล้วจะมีตัวอย่างของเอกภาพและความกลมเกลียวที่ไหนที่โลกกำลังแสวงหา?*

*...โดยการเข้าไปพัวพันกับข้อโต้แย้งทางการเมือง บาไฮแทนที่จะเปลี่ยนแปลงหรือช่วยเหลือโลก จะหลงทางเสียเองและถูกทำลาย สถานการณ์ของโลกสับสนยิ่ง และประเด็นทั้งหลายทางศีลธรรมซึ่งเคยชัดเจน ได้ปนเปกับกลุ่มเห็นแก่ตัวต่างๆ ที่รบกันถึงขนาดว่า หนทางดีที่สุดที่บาไฮสามารถรับใช้ประโยชน์สูงสุดของประเทศของตนและความมุ่งหมายแห่งความรอดพ้นที่แท้จริงสำหรับโลกคือ การเสียสละกิจทางการเมืองและการเป็นสมาชิกสังกัดการเมือง และสนับสนุนระบบสวรรค์ของพระบาฮาอุลลาห์อย่างเต็มที่และสุดหัวใจ [[50]](#footnote-50)*

ท่านโชกิ เอฟเฟนดิ

*ศาสนาบาไฮไม่ขัดกับประโยชน์ที่แท้จริงของชาติใด ไม่ต่อต้านพรรคหรือกลุ่มใด แต่ออกห่างจากข้อถกเถียงทั้งหมดและอยู่เหนือสิ่งเหล่านั้น ขณะที่บัญชาสาวกทั้งหลายให้จงรักภักดีต่อรัฐบาลและรักชาติอย่างมีสติ บาไฮทั้งหลายแสดงความรักประเทศของตนนี้โดยการรับใช้ความผาสุกของประเทศในกิจกรรมประจำวัน หรือโดยการทำงานในสายบริหารของรัฐบาล แทนที่จะผ่านทางการเมืองเพื่อพรรคการเมือง หรือในตำแหน่งการเมืองหรือการทูต บาไฮไม่เพียงอาจจะแต่ที่จริงแล้วควรได้รับกำลังใจให้คลุกคลีกับทุกระดับชั้นของสังคม เจ้าหน้าที่ระดับสูงสุดทั้งหลาย บุคคลเด่นดังชั้นนำ และมวลประชาชน และควรนำความรู้เกี่ยวกับศาสนาไปให้พวกเขา แต่ในการกระทำดังกล่าวบาไฮควรหลีกเลี่ยงอย่างเข้มงวดไม่เข้าไปเป็นแนวร่วม หรือเอาศาสนาไปเป็นแนวร่วมกับกิจทางการเมืองหรือแผนการของพรรคการเมือง [[51]](#footnote-51)*

สภายุติธรรมสากล

*เรารู้ว่าปฏิบัติการของโลกวัตถุเป็นเพียงการสะท้อนสภาวะของจิตวิญญาณ และจนกว่าสภาวะทางจิตวิญญาณจะเปลี่ยนแปลงได้ จะไม่มีการเปลี่ยนแปลงที่ดีขึ้นได้ยั่งยืนในกิจการทางวัตถุ*

*เราควรระลึกไว้ด้วยว่า ประชาชนส่วนใหญ่ไม่มีแนวคิดที่ชัดเจนเกี่ยวกับลักษณะของโลกที่พวกเขาต้องการสร้างและจะทำการสร้างอย่างไร ดังนั้นแม้แต่บรรดาผู้ที่ห่วงใยอยากจะปรับปรุงสภาพทั้งหลายจึงถูกลดตัวลงมารบกับความชั่วร้ายทุกอย่างที่เห็นได้ชัดที่มาสู่ความสนใจ ดังนี้ความเต็มใจที่จะต่อสู้กับความชั่วร้ายไม่ว่าจะอยู่ในรูปของสภาพการณ์หรืออยู่ในตัวคนชั่วร้าย ได้กลายเป็นเกณฑ์ของประชาชนส่วนใหญ่สำหรับตัดสินคุณค่าทางศีลธรรมของบุคคล ในทางตรงกันข้ามบาไฮรู้เป้าหมายที่ตนกำลังทำงานมุ่งไปสู่ และรู้ว่าตนต้องทำอะไรทีละขั้นเพื่อบรรลุเป้าหมายนั้น พลังงานทั้งหมดของบาไฮมุ่งสู่การสร้างความดี เป็นความดีที่มีความแข็งแกร่งด้านบวกถึงขนาดว่าเมื่อเผชิญหน้ากับความแข็งแกร่งด้านบวกนี้ ความชั่วร้ายมากมายที่เป็นลบโดยเนื้อแท้ จะเลือนหายไปและไม่มีอยู่อีกต่อไป สำหรับบาไฮแล้วการเข้าไปแข่งขันตามอุดมการณ์เพื่อทำลายความชั่วร้ายในโลกทีละอย่าง เป็นการเสียเวลาและใช้ความพยายามอย่างเปล่าประโยชน์ ชีวิตทั้งหมดของบาไฮมุ่งสู่การประกาศธรรมสารของพระบาฮาอุลลาห์ การฟื้นฟูชีวิตทางจิตวิญญาณของเพื่อนมนุษย์ การประสานสามัคคีเพื่อนมนุษย์ในระบบโลกที่สร้างจากสวรรค์ และเมื่อนั้น เมื่อความแข็งแกร่งและอิทธิพลของระบบนี้เติบโตขึ้น บาไฮจะเห็นอานุภาพของธรรมสารนี้เปลี่ยนสังคมทั้งหมด แก้ปัญหาทั้งหลายอย่างคืบหน้า และขจัดความอยุติธรรมทั้งหลายที่ทรมานโลกมาเป็นเวลานาน [[52]](#footnote-52)*

สภายุติธรรมสากล

เมื่อโลกเคลื่อนเข้าสู่สหัสวรรษใหม่พร้อมกับความซับซ้อนขึ้นของประเด็นทางการเมือง สังคมและเศรษฐกิจ ซึ่งเกี่ยวพันกับประชาชนกลุ่มต่างๆ ที่อาจขัดแย้งกันหรือแบ่งฝ่าย ในฐานะพลเมืองที่หวังดีต่อบ้านเมือง บาไฮจึงต้องมีความรอบคอบขึ้นในการนำเสนอหลักธรรมคำสอนที่สัมพันธ์กับปัญหาหรือเรื่องต่างๆ ของสังคมและประเทศชาติ เพื่อมิให้ถูกระแวงสงสัยหรือเข้าใจผิดว่า มีวาระทางการเมืองหรือผลประโยชน์แอบแฝง สภายุติธรรมสากลได้ชี้แจงจุดยืน แนวทางและกรอบปฏิบัติให้ชัดเจนมากขึ้นอีกครั้งเกี่ยวกับเรื่องนี้ในปี พ.ศ. 2556 (ค.ศ. 2013):

*บาไฮไม่แสวงหาอำนาจทางการเมือง พวกเขาจะไม่รับตำแหน่งทางการเมืองในรัฐบาลไม่ว่าระบบใดที่เป็นอยู่ ถึงแม้จะรับตำแหน่งที่พวกเขาถือว่าเป็นงานบริหารล้วนโดยเนื้อแท้ พวกเขาจะไม่เป็นสมาชิกพรรคการเมือง ไม่เข้าไปพัวพันกับประเด็นที่แบ่งฝ่าย ไม่เข้าร่วมในแผนการที่เชื่อมโยงกับวาระที่แบ่งแยกของกลุ่มหรือมุ้งใด ในเวลาเดียวกันบาไฮนับถือผู้ที่เลือกจะไปตามความใฝ่ฝันทางการเมืองหรือมีส่วนร่วมในกิจกรรมการเมือง ด้วยความปรารถนาอย่างจริงใจที่จะรับใช้ประเทศของตน วิธีการที่ชุมชนบาไฮรับมาเกี่ยวกับการไม่พัวพันกับกิจกรรมดังกล่าว มิได้มุ่งหมายจะให้เป็นคำแถลงแสดงการคัดค้านขั้นมูลฐานต่อการเมืองในความหมายที่แท้จริง ที่จริงแล้วมนุษยชาติจัดระบบตนเองโดยกิจการการเมือง บาไฮลงคะแนนเสียงในการเลือกตั้งพลเรือนตราบใดที่ตนไม่ต้องแสดงตัวเข้ากับพรรคใดเพื่อที่จะลงคะแนน ในเรื่องนี้พวกเขามองการปกครองเป็นระบบสำหรับการค้ำจุนความผาสุกและความก้าวหน้าอย่างเป็นระเบียบของสังคม และพวกเขาทั้งหมดปฏิญาณที่จะถือปฏิบัติกฎหมายของประเทศที่ตนอาศัยอยู่ โดยไม่ยอมให้ความเชื่อทางศาสนาส่วนตัวของตนถูกละเมิด บาไฮจะไม่เข้าไปพัวพันกับการยุยงส่งเสริมให้ล้มรัฐบาล ไม่แทรกแซงความสัมพันธ์ทางการเมืองระหว่างรัฐบาลของชาติต่างๆ นี้ไม่ได้หมายความว่าบาไฮพาซื่อเกี่ยวกับกระบวนการทางการเมืองในโลกปัจจุบัน และไม่แยกระหว่างการปกครองที่ยุติธรรมและการปกครองที่กดขี่ ผู้ปกครองทั้งหลายของโลกมีข้อผูกอันศักดิ์สิทธิ์ที่ตนจะต้องทำต่อประชาชน ผู้ซึ่งควรถูกมองว่าเป็นสมบัติล้ำค่าที่สุดของชาติ ไม่ว่าจะอาศัยอยู่ที่ใดบาไฮพยายามค้ำจุนมาตรฐานของความยุติธรรม จัดการกับความอยุติธรรมที่มุ่งมาที่ตนหรือผู้อื่นโดยวิธีทางกฎหมายเท่าที่จะหาได้ โดยหลีกหนีทุกรูปแบบของการประท้วงที่รุนแรง ยิ่งไปกว่านั้นความรักในหัวใจที่บาไฮมีต่อมนุษยชาติ ไม่ได้สวนทางกับสำนึกในหน้าที่ของตนที่จะใช้พลังงานในการรับใช้ประเทศของตน*

*ในโลกที่ชาติและเผ่าพันธุ์ทั้งหลายถูกทำให้เป็นคู่ต่อสู้กัน และประชาชนถูกแบ่งแยกและแยกจากกันโดยโครงสร้างทางสังคม วิธีหรือจะเรียกว่ากลยุทธ์ กับกรอบของการกระทำที่ธรรมดาชุดหนึ่งซึ่งสังเขปความไว้ในย่อหน้าข้างบน ช่วยให้ประชาคมบาไฮสามารถรักษาบูรณภาพและการยึดโยงอยู่ด้วยกันของตนในฐานะประชาคมโลก และรับประกันว่ากิจกรรมของบาไฮในประเทศหนึ่งจะไม่ทำให้การดำรงอยู่ของบาไฮที่อื่นตกอยู่ในอันตราย เมื่อได้รับการป้องกันให้พ้นจากประโยชน์ที่แข่งกันของชาติและพรรคการเมืองทั้งหลาย ประชาคมบาไฮจึงสามารถสร้างความสามารถของตนที่จะหนุนกระบวนการต่างๆ ที่ส่งเสริมสันติภาพและความสามัคคี [[53]](#footnote-53)*

สภายุติธรรมสากล

## 6. **การตายอันเจ็บปวดของระบบเก่าและการคลอดอันเจ็บปวดของระบบใหม่** [The Death Pang of the Old Order and the Birth Pang of the New Order]

เมื่อพิจารณาวิกฤติการณ์ที่รุมเร้ามนุษยชาติและเขย่าโลกทุกแห่งหนหนักขึ้นเรื่อยมาทุกด้าน เช่น สังคม เศรษฐกิจ การเมือง ศาสนา สิ่งแวดล้อม ความขัดแย้งระหว่างประเทศ ฯลฯ ย่อมเป็นธรรมดาหากใครจะหวั่นใจว่ามนุษยชาติกำลังใกล้เข้าไปสู่จุดจบของอารยธรรม ด้วยเหตุนี้เพื่อไม่ให้บาไฮหวั่นใจไปกับวิกฤติการณ์เหล่านี้ที่ทวีความรุนแรงขึ้นทุกที ท่านโชกิ เอฟเฟนดิ จึงอธิบายให้บาไฮวางใจและไม่ต้องหวั่นไหวว่า วิกฤติการณ์เหล่านี้เป็นสัญญาณบอกถึง *“ความตายอันเจ็บปวด”* ของระบบโลกเก่า *“ที่อ่อนเปลี้ย ไร้ศีลธรรม”* ที่กำลัง *“ถูกม้วนเก็บ”* ซึ่งกำลังคู่ขนานกันไปกับกระบวนการก่อตัวขึ้นมาอย่างเงียบๆ ของระบบโลกใหม่ของพระบาฮาอุลลาห์ เสมือนการก่อตัวของทารกในครรภ์ที่จะต้องผ่าน *“การคลอดอันเจ็บปวด”* ออกมาเป็น*“ระบบใหม่”* ที่ *“จะกางออกมาแทน”* ระบบโลกเก่า ท่านโชกิ เอฟเฟนดิ ได้อธิบายปรากฏการณ์นี้ไว้ในปี พ.ศ. 2484 (ค.ศ. 1941) ว่า :

*แท้จริงแล้วหากประเมินอย่างถูกต้อง เรากำลังมีชีวิตอยู่ในยุคที่ควรได้รับการพิจารณาว่ากำลังเป็นพยานต่อปรากฏการณ์ที่ประกอบด้วยสองส่วน ส่วนแรกบ่งบอกความตายอันเจ็บปวดของระบบที่อ่อนเปลี้ย ไร้ศีลธรรม และแม้ว่าจะมีสัญญาณและลางเตือนจากศาสนาที่มีอายุหนึ่งศตวรรษ ก็ปฏิเสธอย่างดื้อดึงที่จะปรับกระบวนการของตนให้เหมาะกับศีลและอุดมคติที่ยื่นมาให้จากศาสนาที่สวรรค์ส่งมา ปรากฏการณ์ส่วนที่สองประกาศถึงการคลอดอันเจ็บปวดของระบบที่มาจากสวรรค์และมาไถ่ ซึ่งจะมาแทนระบบเก่าอย่างเลี่ยงไม่ได้ และภายในโครงสร้างของระบบใหม่นี้ อารยธรรมโลกที่ยังเป็นตัวอ่อน หาที่เปรียบมิได้และโอบล้อมโลก กำลังเจริญเติบโตอย่างไม่ทันสังเกต ระบบหนึ่งกำลังถูกม้วนเก็บและแตกออกเป็นเสี่ยงๆ ในการกดขี่ การหลั่งเลือดและความพังทลาย อีกระบบเปิดทิวทัศน์ของความยุติธรรม ความสามัคคี สันติภาพ วัฒนธรรม อย่างที่ไม่มียุคใดเคยเห็น ระบบแรกใช้กำลัง สาธิตความจอมปลอมและความไร้ผลของตน สูญเสียโอกาสของตนอย่างเรียกคืนไม่ได้ และกำลังรีบไปสู่ชะตาวิบัติของตน ระบบหลังซึ่งมีพลังและพิชิตไม่ได้ กำลังกระชากโซ่ของตนให้หลุดออกเป็นชิ้น และกำลังพิสูจน์ชื่อของตนว่าสมกับเป็นที่ลี้ภัยเดียวสำหรับมนุษยชาติที่ถูกทดสอบอย่างเจ็บปวดและถูกชำระคราบ จะสามารถบรรลุถึงสิ่งที่ลิขิตไว้สำหรับตน*

*พระบาฮาอุลลาห์เองพยากรณ์ไว้ว่า “ในไม่ช้าระบบปัจจุบันจะถูกม้วนเก็บและระบบใหม่จะกางออกมาแทน” และ “เราเองเป็นพยาน! วันนั้นกำลังใกล้เข้ามา คือวันที่เราจะม้วนเก็บโลกและทั้งหมดที่อยู่ในโลก และกางระบบใหม่ออกมาแทน” [[54]](#footnote-54)*

ท่านโชกิ เอฟเฟนดิ

และนี่เองคือหน้าที่และความรับผิดชอบของบาไฮที่จะสร้างประชาคมโลกของตนขึ้นมาเป็นระบบโลกใหม่ของพระบาฮาอุลลาห์ ซึ่งจะเป็น *“ที่ลี้ภัยเดียวสำหรับมนุษยชาติ”* ที่ทนทุกข์ทรมานอยู่ในระบบเก่าที่กำลังตายอย่างเจ็บปวด ดังที่ท่านโชกิ เอฟเฟนดิ ให้ความมั่นใจแก่บาไฮไว้ในปี พ.ศ. 2474 (ค.ศ. 1931) ว่า :

*เราจะไม่ยืนยันอย่างมั่นใจหรือว่า มีสิ่งใดอีกหรือนอกจากการยอมรับแผนการสวรรค์อย่างไม่มีข้อแม้ที่แถลงไว้ด้วยความเรียบง่ายและพลังอำนาจ...โดยพระบาฮาอุลลาห์ ซึ่งรวมสิ่งจำเป็นทั้งหลายเข้าด้วยกันในแผนปฏิบัติการที่พระผู้เป็นเจ้ากำหนด สำหรับการประสานสามัคคีมนุษยชาติในยุคนี้ ควบกับความเชื่อมั่นอย่างไม่ยอมแพ้ในความชะงัดของข้อกำหนดแต่ละข้อที่มีทั้งหมดในแผนการนี้ ที่ในท้ายที่สุดแล้วจะสามารถต้านพลังของการแตกสลายภายใน ซึ่งหากไม่ถูกหยุดยั้งจำเป็นต้องกัดกินต่อเข้าไปถึงอวัยวะสำคัญของสังคมที่สิ้นหวัง การมุ่งสู่เป้าหมายนี้เอง เป้าหมายของระบบโลกที่มีจุดกำเนิดจากพระผู้เป็นเจ้า มีขอบเขตโอบล้อมทั้งหมด มีหลักการที่เป็นธรรม มีลักษณะเด่นที่ท้าทาย ที่มนุษยชาติที่ถูกรังควานต้องพยายาม [[55]](#footnote-55)*

ท่านโชกิ เอฟเฟนดิ

1. *The World Order of Bahá’u’lláh*, p. 170-1 [↑](#footnote-ref-1)
2. *Lights of Guidance,* 1983, No. 5 [↑](#footnote-ref-2)
3. *The World Order of Bahá’u’lláh*, p. 19 [↑](#footnote-ref-3)
4. *Spiritual Assemblies and Consultation*, p. 103 [↑](#footnote-ref-4)
5. *Tablets of Bahá’u’lláh*, p. 171 [↑](#footnote-ref-5)
6. *The World Order of Bahá’u’lláh*, p. 190 [↑](#footnote-ref-6)
7. *The Promise of World Peace*, p. 2-3 [↑](#footnote-ref-7)
8. *The World Order of Bahá’u’lláh*, p. 186-88 [↑](#footnote-ref-8)
9. *The World Order of Bahá’u’lláh*, p. 33 [↑](#footnote-ref-9)
10. *The World Order of Bahá’u’lláh*, p. 24 [↑](#footnote-ref-10)
11. *The Promise of World Peace*, p. 23 [↑](#footnote-ref-11)
12. *The Sanctity and Nature of Bahá’í Elections, A Compilation, 2532 (1989)*, no.15 [↑](#footnote-ref-12)
13. The Sanctity and Nature of Bahá’í Elections, A Compilation, 2532 (1989), no.18 [↑](#footnote-ref-13)
14. *Baha’i Administration, p.64* [↑](#footnote-ref-14)
15. *Baha’i Administration, p.134-5* [↑](#footnote-ref-15)
16. *Spiritual Assemblies and Consultation,* p.96 [↑](#footnote-ref-16)
17. *Spiritual Assemblies and Consultation,* p.40 [↑](#footnote-ref-17)
18. *Spiritual Assemblies and Consultation,* p. 101 [↑](#footnote-ref-18)
19. *Lights of Guidance ,1983*, no.215 [↑](#footnote-ref-19)
20. *Lights of Guidance ,1983,* no.210 [↑](#footnote-ref-20)
21. *Consultation, A Compilation, 1991,* no.12 [↑](#footnote-ref-21)
22. *Quoted in Bahá’I Administration*, p. 97 [↑](#footnote-ref-22)
23. *Spiritual Assemblies and Consultation,* p. 16 [↑](#footnote-ref-23)
24. *Lights of Guidance, 1983,* no. 202 [↑](#footnote-ref-24)
25. *Lights of Guidance,1983,* no.11 [↑](#footnote-ref-25)
26. *Lights of Guidance, 1983,* no.8 [↑](#footnote-ref-26)
27. *Spiritual Assemblies and Consultation,* p. 94 [↑](#footnote-ref-27)
28. *Spiritual Assemblies and Consultation,* p. 67 [↑](#footnote-ref-28)
29. *Compilation of Compilations,* no. 1346 [↑](#footnote-ref-29)
30. *Kitáb-i-Aqdas*, No. 4 [↑](#footnote-ref-30)
31. *Lights of Guidance,* 1983, No. 63 [↑](#footnote-ref-31)
32. *Tablets of Bahá’u’lláh*, p. 93 [↑](#footnote-ref-32)
33. *Compilation on Bahá’í Education*, 1976 no.38 [↑](#footnote-ref-33)
34. *The Sanctity and Nature of Bahá’í Elections*, Compilation, 1989, No. 23 [↑](#footnote-ref-34)
35. *Bahá'í Administration*, p.88 [↑](#footnote-ref-35)
36. *Lights of Guidance,* 1983, No. 38 [↑](#footnote-ref-36)
37. *The Sanctity and Nature of Bahá’í Elections*, Compilation 1989, No. 27 [↑](#footnote-ref-37)
38. *The Sanctity and Nature of Bahá’í Elections*, Compilation 1989, No. 30 [↑](#footnote-ref-38)
39. *Lights of Guidance,* 1983, No. 25 [↑](#footnote-ref-39)
40. *The Sanctity and Nature of Bahá’í Elections*, Compilation, 1989, No. 21 [↑](#footnote-ref-40)
41. *Lights of Guidance, 1983,* No. 26 [↑](#footnote-ref-41)
42. *The Sanctity and Nature of Bahá’í Elections*, Compilation, 1989, No. 33 [↑](#footnote-ref-42)
43. *The Sanctity and Nature of Bahá’í Elections*, Compilation, 1989, No. 28 [↑](#footnote-ref-43)
44. *Principles of Bahá’í Administration,*, p. 31 [↑](#footnote-ref-44)
45. *Lights of Guidance,* 1983, No. 874 [↑](#footnote-ref-45)
46. *Principles of Bahá’í Administration,* 1982, p. 29-30 [↑](#footnote-ref-46)
47. *Lights of Guidance,* 1983, No. 865 [↑](#footnote-ref-47)
48. *Lights of Guidance,* 1983, No. 284 [↑](#footnote-ref-48)
49. *The World Order of Bahá’u’lláh*, p. 16 [↑](#footnote-ref-49)
50. *Lights of Guidance, 1983,* no. 870 [↑](#footnote-ref-50)
51. *Lights of Guidance,* 1983, no. 871 [↑](#footnote-ref-51)
52. *Lights of Guidance,* 1983, no. 867 [↑](#footnote-ref-52)
53. Letter from The Universal House of Justice to the Bahá’ís of Iran, 2 March 2013 [↑](#footnote-ref-53)
54. *The Promised Day Is Come*, p. 16 [↑](#footnote-ref-54)
55. *The World Order of Bahá’u’lláh*, p. 34 [↑](#footnote-ref-55)